2014R1321 — SK — 27.07.2015 — 001.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

►B NARIADENIE KOMISIE (EÚ) č. 1321/2014 z 26. novembra 2014 o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností (Prepracované znenie) (Text s významom pre EHP) (Ú. v. ES L 362 17.12.2014, s. 1)

Zmenené a doplnené:









▼B

NARIADENIE KOMISIE (EÚ) č. 1321/2014

z 26. novembra 2014

o zachovaní letovej spôsobilosti lietadiel a výrobkov, súčastí a zariadení leteckej techniky a o schvaľovaní organizácií a personálu zapojených do týchto činností

(Prepracované znenie)

(Text s významom pre EHP)







EURÓPSKA KOMISIA, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES ( 1 ), a najmä na jeho článok 5 ods. 5 a článok 6 ods. 3, keďže: (1) Nariadenie Komisie (ES) č. 2042/2003 z 20. novembra 2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností ( 2 ), bolo opakovane podstatným spôsobom zmenené ( 3 ). Vzhľadom na nové zmeny je v záujme prehľadnosti vhodné toto nariadenie prepracovať. (2) Nariadením (ES) č. 216/2008 sa stanovujú spoločné základné požiadavky na zabezpečenie vysokej jednotnej úrovne bezpečnosti civilného letectva a environmentálnej ochrany; vyžaduje sa v ňom, aby Komisia prijala nevyhnutné vykonávacie pravidlá na zabezpečenie ich jednotného uplatňovania; zriaďuje sa ním Európska agentúra pre bezpečnosť letectva (ďalej iba „agentúra“), ktorá bude pomáhať Komisii pri vypracovaní týchto vykonávacích pravidiel. (3) Je potrebné stanoviť spoločné technické požiadavky a administratívne postupy na zabezpečenie zachovania letovej spôsobilosti leteckých výrobkov, častí a zariadení v zmysle nariadenia (ES) č. 216/2008. (4) Od organizácií zapojených do údržby výrobkov, častí a zariadení by sa malo vyžadovať dodržiavanie určitých technických požiadaviek, aby bola preukázaná ich spôsobilosť a prostriedky na plnenie ich povinností a s tým spojených osobitných práv; od Komisie sa vyžaduje stanovenie opatrení na vydávanie, zachovanie platnosti, zmeny, pozastavenie platnosti alebo odobratie osvedčení preukazujúcich takú zhodu. (5) Potreba zabezpečiť jednotnosť uplatňovania spoločných technických požiadaviek na zachovanie letovej spôsobilosti súčastí a zariadení leteckej techniky vyžaduje, aby príslušné orgány členských štátov dodržiavali spoločné postupy posudzovania zhody s týmito požiadavkami; agentúra by mala vypracovať technické podmienky osvedčovania na uľahčenie nevyhnutnej regulačnej jednotnosti. (6) Je nevyhnutné uznať trvalú platnosť osvedčení vydaných pred nadobudnutím účinnosti nariadenia (ES) č. 2042/2003 v súlade s článkom 69 nariadenia (ES) č. 216/2008. (7) Článok 5 nariadenia (ES) č. 216/2008 týkajúci sa letovej spôsobilosti bol rozšírený s cieľom zahrnúť prvky hodnotenia prevádzkovej spôsobilosti do vykonávacích predpisov typového osvedčovania. (8) Európska agentúra pre bezpečnosť letectva (ďalej len „agentúra“) zistila, že je potrebné zmeniť nariadenie Komisie (EÚ) č. 748/2012 ( 4 ), aby mohla agentúra schvaľovať údaje o prevádzkovej spôsobilosti ako súčasť typového osvedčovania. (9) Údaje o prevádzkovej spôsobilosti by mali obsahovať povinné prvky výcviku pre typovú kvalifikáciu personálu oprávneného vydávať osvedčenia o údržbe. Uvedené prvky by mali byť základom pre prípravu kurzov zameraných na typový výcvik. (10) Požiadavky spojené so zavádzaním kurzov zameraných na typovú kvalifikáciu personálu oprávneného vydávať osvedčenia treba zmeniť tak, aby sa v nich uvádzali údaje o prevádzkovej spôsobilosti. (11) Agentúra pripravila návrh vykonávacích predpisov o koncepcii údajov o prevádzkovej spôsobilosti a v súlade s článkom 19 ods. 1 nariadenia (ES) č. 216/2008 ho predložila Komisii vo forme stanoviska ( 5 ). (12) Opatrenia uvedené v tomto nariadení sú v súlade so stanoviskom Výboru Európskej agentúry pre bezpečnosť civilného letectva ( 6 ) zriadeného článkom 65 ods. 1 nariadenia (ES) č. 216/2008, keďže: PRIJALA TOTO NARIADENIE:







Článok 1

Cieľ a rozsah pôsobnosti

1. Týmto nariadením sa stanovujú spoločné technické požiadavky a administratívne postupy na zabezpečenie zachovania letovej spôsobilosti lietadiel vrátane akýchkoľvek v ňom inštalovaných komponentov, ktoré sú:

a) registrované v členskom štáte alebo

b) registrované v tretej krajine a používané prevádzkovateľom, nad ktorým členský štát zabezpečuje prevádzkový dohľad.

2. Odsek 1 sa nevzťahuje na lietadlá, u ktorých bol regulačný dohľad nad bezpečnosťou prenesený na tretiu krajinu a ktoré nepoužíva prevádzkovateľ EÚ alebo na lietadlá uvedené v prílohe II k nariadeniu (ES) č. 216/2008.

3. Ustanovenia tohto nariadenia vzťahujúce sa na obchodnú leteckú dopravu sa uplatňujú na licencovaných leteckých dopravcov tak, ako je definované v právnych predpisoch EÚ.

Článok 2

Vymedzenie pojmov

V rámci nariadenia (ES) č. 216/2008 sa používa toto vymedzenie pojmov:

a) „lietadlo“ znamená každé zariadenie schopné pohybu v atmosfére následkom reakcií iných ako sú reakcie vzduchu voči zemskému povrchu;

b) „osvedčujúci personál“ znamená personál zodpovedajúci za uvoľnenie lietadla alebo komponentu po údržbe do prevádzky;

c) „komponent“ znamená akýkoľvek motor, vrtuľu, časť alebo zariadenie;

d) „zachovanie letovej spôsobilosti“ znamená všetky procesy, ktoré zabezpečujú, aby lietadlo kedykoľvek počas svojej prevádzkovej životnosti spĺňalo platné požiadavky letovej spôsobilosti a bolo v stave vhodnom na bezpečnú prevádzku;

e) „JAA“ znamená „spojené letecké úrady“;

f) „JAR“ znamená „jednotné letecké predpisy“;

g) „veľké lietadlo“ znamená lietadlo klasifikované ako letún s maximálnou vzletovou hmotnosťou väčšou než 5 700 kg alebo viacmotorový vrtuľník;

h) „údržba“ znamená jednu z týchto činností alebo kombináciu týchto činností: generálna oprava, oprava, prehliadka, výmena, modifikácia alebo odstránenie porúch lietadla alebo komponentu s výnimkou predletovej prehliadky;

i) „organizácia“ znamená fyzickú osobu, právnickú osobu alebo časť právnickej osoby. Táto organizácia môže byť zriadená na jednom alebo viacerých miestach na území alebo mimo územia členských štátov;

j) „predletová prehliadka“ znamená prehliadku vykonanú pred letom, aby bolo zabezpečené, že lietadlo je spôsobilé na plánovaný let;

k) „lietadlo ELA1“ znamená toto európske ľahké lietadlo: i) letún s maximálnou vzletovou hmotnosťou (MTOM) 1 200 kg alebo menšou, ktorý nie je klasifikovaný ako zložité motorové lietadlo; ii) vetroň alebo motorový vetroň s maximálnou vzletovou hmotnosťou (MTOM) 1 200 kg alebo menšou; iii) balón s najväčším konštrukčným objemom nosného plynu alebo horúceho vzduchu maximálne 3 400 m3 pre teplovzdušné balóny, 1 050 m3 pre plynové balóny, 300 m3 pre priviazané plynové balóny; iv) vzducholoď určená pre maximálne štyroch pasažierov s najväčším konštrukčným objemom nosného plynu alebo horúceho vzduchu maximálne 3 400 m3 pre teplovzdušné vzducholode a 1 000 m3 pre plynové vzducholode;

▼M1

ka) „lietadlo ELA2“ je toto európske ľahké lietadlo s posádkou: i) letún s maximálnou vzletovou hmotnosťou (MTOM) 2 000 kg alebo menšou, ktorý nie je klasifikovaný ako zložité motorové lietadlo; ii) vetroň alebo motorový vetroň s MTOM 2 000 kg alebo menej; iii) balón; iv) teplovzdušná vzducholoď; v) plynová vzducholoď so všetkými týmito vlastnosťami: — statickou hmotnosťou maximálne 3 %, — nevektorovaným ťahom (okrem reverzného ťahu), — konvenčnou a jednoduchou konštrukciou, systémom riadenia a systémom balonetu, a — bez posilňovačov riadenia; vi) veľmi ľahké rotorové lietadlo;

▼B

l) „lietadlo LSA“ znamená ľahké športové lietadlo s týmito vlastnosťami: i) maximálnou vzletovou hmotnosťou nie väčšou ako 600 kg; ii) maximálnou pádovou rýchlosťou pri pristávacej konfigurácii nie väčšou ako 45 uzlov kalibrovanej vzdušnej rýchlosti (CAS) pri maximálnej osvedčenej vzletovej hmotnosti lietadla a najdôležitejšom ťažisku; iii) maximálnym počtom miest na sedenie pre dve osoby vrátane pilota; iv) jediným neprúdovým motorom s vrtuľou; v) bez pretlakovej kabíny;

m) „hlavné miesto podnikania“ je hlavné alebo štatutárne sídlo spoločnosti, v rámci ktorého sa vykonávajú hlavné finančné operácie a prevádzková kontrola činností uvedených v tomto nariadení.

Článok 3

Požiadavky na zachovanie letovej spôsobilosti

1. Zachovanie letovej spôsobilosti lietadla a komponentov musí byť zabezpečené v súlade s ustanoveniami prílohy I (časť M).

2. Organizácie a personál vykonávajúci činnosti súvisiace s letovou spôsobilosťou lietadla a komponentov vrátane údržby musia spĺňať ustanovenia prílohy I (časť M) a podľa potreby ustanovenia špecifikované v článkoch 4 a 5.

3. Odchylne od odseku 1 sa zachovanie letovej spôsobilosti lietadla, ktoré má letové povolenie, musí zabezpečiť na základe osobitných opatrení na zachovanie letovej spôsobilosti vymedzených v letovom povolení vydanom v súlade s prílohou I (časť 21) k nariadeniu Komisie ( EÚ) č. 748/2012 ( 7 ).

▼M1

4. Programy údržby schválené v súlade s požiadavkami platnými pred 27. júlom 2015 sa považujú za schválené v súlade s požiadavkami stanovenými v tomto nariadení.

▼B

Článok 4

Povolenia organizáciám na údržbu

1. Organizácie zapojené do údržby veľkého lietadla alebo lietadla používaného v obchodnej leteckej doprave a komponentov v ňom inštalovaných musia mať povolenia v súlade s ustanoveniami prílohy II (časť 145).

2. Povolenia organizáciám na údržbu vydané alebo uznané členským štátom v súlade s požiadavkami JAA a postupmi platnými pred nadobudnutím účinnosti nariadenia (ES) č. 2042/2003 sa považujú za povolenia vydané v súlade s týmto nariadením.

3. Personál kvalifikovaný na vykonávanie a/alebo riadenie zachovania letovej spôsobilosti pri nedeštruktívnej skúške konštrukcie lietadla a/alebo komponentov na základe akéhokoľvek štandardu uznaného členským štátom pred nadobudnutím účinnosti nariadenia (ES) č. 2042/2003, ktorý poskytuje rovnocennú úroveň kvalifikácie, môže naďalej vykonávať a/alebo kontrolovať takéto skúšky.

4. Osvedčenia o uvoľnení do prevádzky a uznané osvedčenia o uvoľnení vydané pred dátumom nadobudnutia účinnosti nariadenia (ES) č. 1056/2008 organizáciou pre údržbu schválenou na základe požiadaviek členského štátu sa považujú za ekvivalentné osvedčeniam požadovaným na základe bodov M.A.801 a M.A.802 prílohy I (časť M).

Článok 5

Osvedčujúci personál

1. Osvedčujúci personál je kvalifikovaný v súlade s ustanoveniami prílohy III (časť 66) okrem bodov M.A.606 písm. h), M.A.607 písm. b), M.A.801 písm. d) a M.A.803 prílohy I (časť M) a bodu 145.A.30 písm. j) a dodatku IV k prílohe II (časť 145).

2. Každý preukaz spôsobilosti technika údržby lietadla a prípadne technické obmedzenia spojené s týmto preukazom, udelený alebo uznaný členským štátom v súlade s požiadavkami a postupmi JAA a platný v čase nadobudnutia účinnosti nariadenia (ES) č. 2042/2003, sa považuje za preukaz spôsobilosti udelený v súlade s týmto nariadením.

3. Osvedčujúci personál, ktorý je držiteľom preukazu spôsobilosti vydaného v súlade s prílohou III (časť 66) v danej kategórii/podkategórii, sa považuje za osvedčujúci personál s právami uvedenými v bode 66.A.20 písm. a) tej istej prílohy zodpovedajúcimi takejto kategórii/podkategórii. Požiadavky na základné znalosti zodpovedajúce týmto novým právam sa považujú za splnené na účely rozšírenia takéhoto preukazu spôsobilosti o novú kategóriu/podkategóriu.

4. Osvedčujúci personál, ktorý je držiteľom preukazu spôsobilosti aj pre lietadlá, ktoré si nevyžadujú jednotlivé typové klasifikácie, si môže aj naďalej uplatňovať svoje práva až do prvého obnovenia platnosti alebo zmeny preukazu, keď sa preukaz prevedie v súlade s postupom uvedeným v bode 66.B.125 prílohy III (časť 66) na klasifikácie uvedené v bode 66.A.45 tej istej prílohy.

5. Správy o prevode a správy o zápočte skúšky spĺňajúce príslušné požiadavky pred začatím uplatňovania nariadenia (EÚ) č. 1149/2011 sa považujú za správy v súlade s týmto nariadením.

6. Dovtedy sa vzhľadom na to, že sa v tomto nariadení ustanovujú požiadavky na osvedčujúci personál:

i) na lietadlá iné než letúne a vrtuľníky;

ii) na komponenty,

aj naďalej uplatňujú požiadavky platné v príslušných členských štátoch s výnimkou organizácií vykonávajúcich údržbu so sídlom mimo Európskej únie. V takom prípade požiadavky schvaľuje agentúra.

Článok 6

Požiadavky na školiace organizácie

1. Organizácie zapojené do výcviku personálu uvedeného v článku 5 sa schvaľujú v súlade s prílohou IV (časť 147), aby boli oprávnené:

a) vykonávať uznané kurzy základného výcviku a/alebo

b) vykonávať uznané typovo špecifické školiace kurzy a

c) vykonávať skúšky a

d) vystavovať osvedčenia o výcviku.

2. Každé povolenie organizácie na výcvik personálu údržby vydané alebo uznané členským štátom v súlade s požiadavkami a postupmi JAA a platné v čase nadobudnutia účinnosti nariadenia (ES) No 2042/2003 sa považuje za povolenie vydané v súlade s týmto nariadením.

6. Kurzy typového výcviku, ktoré boli schválené pred schválením minimálneho učebného plánu pre typovú kvalifikáciu personálu oprávneného vydávať osvedčenia v rámci údajov o prevádzkovej spôsobilosti pre príslušný typ lietadla v súlade s nariadením (EÚ) č. 748/2012, musia zahŕňať príslušné prvky vymedzené v povinnej časti uvedených údajov o prevádzkovej spôsobilosti, a to najneskôr 18. decembra 2017 alebo dva roky po schválení údajov o prevádzkovej spôsobilosti, podľa toho, ktorý dátum nastane neskôr.

Článok 7

Nariadenie (ES) č. 2042/2003 sa zrušuje.

Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe VI.

Článok 8

Nadobudnutie účinnosti

1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

2. Odchylne od odseku 1 sa môžu členské štáty rozhodnúť, že nebudú uplatňovať tieto ustanovenia:

a) v prípade údržby beztlakových letúnov s piestovým motorom s maximálnou vzletovou hmotnosťou 2 000 kg a menej, ktoré sa nepoužívajú v obchodnej leteckej doprave, do 28. septembra 2014 požiadavku, aby bol osvedčujúci personál kvalifikovaný v súlade s prílohou III (časť 66), uvedenú v týchto ustanoveniach: — bode M.A.606 písm. g) a bode M.A.801 písm. b) ods. 2 prílohy I (časť M), — bode 145.A.30 písm. g) a h) prílohy II (časť 145);

b) v prípade údržby letúnov typu ELA1, ktoré sa nepoužívajú v obchodnej leteckej doprave, do ►M1 28. septembra 2016 ◄ : i) požiadavku na príslušný orgán, aby vydával preukazy spôsobilosti technika údržby lietadiel v súlade s prílohou III (časť 66) ako nové alebo ako prevedené podľa bodu 66.A.70 tej istej prílohy; ii) požiadavku, aby bol osvedčujúci personál kvalifikovaný v súlade s prílohou III (časť 66), uvedenú v týchto ustanoveniach: — bode M.A.606 písm. g) a bode M.A.801 písm. b) ods. 2 prílohy I (časť M), — bode 145.A.30 písm. g) a h) prílohy II (časť 145).

3. Keď členské štáty uplatnia ustanovenia odseku 2, oznámia to Komisii a agentúre.

4. Na účely časových limitov uvedených v bodoch 66.A.25, 66.A.30 a v doplnku III k prílohe III (časť 66) v súvislosti so skúškami základných znalostí, základnou praxou, teoretickými výcvikovými kurzami a skúškami teoretických znalostí, praktickým výcvikom a hodnotením praktickej zručnosti, typovými skúškami a výcvikom na pracovisku ukončenými pred začatím uplatňovania ►M1 nariadenia (EÚ) č. 1149/2011 ◄ sa limity začínajú uplatňovať od dátumu, do ktorého sa uplatňovalo ►M1 nariadenie (EÚ) č. 1149/2011. ◄

5. Agentúra predkladá Komisii stanovisko vrátane návrhov na jednoduchý a primeraný systém vydávania preukazov osvedčujúcemu personálu zapojenému do činností údržby letúnov typu ELA1, ako aj lietadiel iných než letúne a vrtuľníky.

▼M1

6. Odchylne od odseku 1:

a) Príslušné orgány alebo prípadne organizácie môžu naďalej vydávať predchádzajúce vydania osvedčení, ako sú stanovené v dodatku III k prílohe I (časť M) alebo v dodatku II a dodatku III k prílohe IV (časť 147) k nariadeniu (EÚ) č. 1321/2014, platné pred 27. júlom 2015, a to do 31. decembra 2015.

b) Osvedčenia vydané pred 1. januárom 2016 ostávajú v platnosti až do ich zmeny, pozastavenia platnosti alebo zrušenia.

▼B

Článok 9

Opatrenia agentúry

1. Agentúra stanovuje prijateľné prostriedky preukázania zhody (ďalej len „AMC“), ktoré môžu príslušné orgány, organizácie a personál použiť na preukázanie zhody s ustanoveniami príloh k tomuto nariadeniu.

2. AMC vydanými agentúrou sa nesmú zavádzať nové požiadavky ani zmierňovať požiadavky uvedené v prílohách k tomuto nariadeniu.

3. Bez toho, aby boli dotknuté ustanovenia článkov 54 a 55 nariadenia (ES) č. 216/2008, keď sa použijú prijateľné prostriedky preukázania zhody vydané agentúrou, súvisiace požiadavky uvedené v prílohách k tomuto nariadeniu sa považujú za splnené bez ďalšieho preukazovania.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

(Časť – M)

OBSAH M.1 ODDIEL A – TECHNICKÉ POŽIADAVKY PODČASŤ A – VŠEOBECNE M.A.101. Rozsah platnosti PODČASŤ B – KOMPETENCIA M.A.201. Zodpovednosť M.A.202. Hlásenie udalostí PODČASŤ C – ZACHOVANIE LETOVEJ SPÔSOBILOSTI M.A.301. Zachovanie letovej spôsobilosti M.A.302. Program údržby lietadla M.A.303. Príkazy na zachovanie letovej spôsobilosti M.A.304. Údaje pre modifikácie a opravy M.A.305. Systém záznamu o zachovaní letovej spôsobilosti lietadla M.A.306. Systém technického denníka prevádzkovateľa M.A.307. Odovzdanie záznamov o zachovaní letovej spôsobilosti lietadla PODČASŤ D – NORMY ÚDRŽBY M.A.401. Údaje o údržbe M.A.402. Vykonávanie údržby M.A.403. Poruchy lietadla PODČASŤ E – KOMPONENTY M.A.501. Inštalácia M.A.502. Údržba komponentu M.A.503. Komponenty s obmedzenou životnosťou M.A.504. Kontrola prevádzkyneschopných komponentov PODČASŤ F – ORGANIZÁCIA VYKONÁVAJÚCA ÚDRŽBU M.A.601. Rozsah platnosti M.A.602. Žiadosť M.A.603. Rozsah povolenia M.A.604. Príručka organizácie vykonávajúcej údržbu M.A.605. Prevádzkové priestory M.A.606. Požiadavky na personál ▼M1 M.A.607. Osvedčujúci personál a personál na overenie letovej spôsobilosti ▼B M.A.608. Komponenty, zariadenia a nástroje M.A.609. Údaje o údržbe M.A.610. Objednávky údržbárskych prác M.A.611. Normy údržby M.A.612. Osvedčenie o uvoľnení lietadla do prevádzky M.A.613. Osvedčenie o uvoľnení komponentu do prevádzky ▼M1 M.A.614. Záznamy o údržbe a o overení letovej spôsobilosti ▼B M.A.615. Práva organizácie M.A.616. Vnútropodniková kontrola M.A.617. Zmeny organizácie s povolením na údržbu M.A.618. Zachovanie platnosti povolenia M.A.619. Zistenia PODČASŤ G – ORGANIZÁCIA RIADIACA ZACHOVANIE LETOVEJ SPÔSOBILOSTI M.A.701. Rozsah platnosti M.A.702. Žiadosť M.A.703. Rozsah povolenia M.A.704. Príručka pre riadenie zachovania letovej spôsobilosti M.A.705. Zariadenia M.A.706. Požiadavky na personál M.A.707. Personál na overenie letovej spôsobilosti M.A.708. Riadenie zachovania letovej spôsobilosti M.A.709. Dokumentácia M.A.710. Overenie letovej spôsobilosti M.A.711. Práva organizácie M.A.712. Systém kvality M.A.713. Zmeny organizácie s povolením na riadenie zachovania letovej spôsobilosti M.A.714. Vedenie záznamov M.A.715. Zachovanie platnosti povolenia M.A.716. Zistenia PODČASŤ H – OSVEDČENIE O UVOĽNENÍ DO PREVÁDZKY – CRS M.A.801. Osvedčenie o uvoľnení lietadla do prevádzky M.A.802. Osvedčenie o uvoľnení komponentu do prevádzky M.A.803. Oprávnenie pilota-vlastníka PODČASŤ I – OSVEDČENIE O OVERENÍ LETOVEJ SPÔSOBILOSTI M.A.901. Overenie letovej spôsobilosti lietadla M.A.902. Platnosť osvedčenia o overení letovej spôsobilosti M.A.903. Transfer registrácie lietadla v rámci EÚ M.A.904. Overenie letovej spôsobilosti lietadla dovezeného do EÚ M.A.905. Zistenia ODDIEL B – POSTUP PRE PRÍSLUŠNÉ ORGÁNY PODČASŤ A – VŠEOBECNE M.B.101. Rozsah platnosti M.B.102. Príslušný orgán M.B.104. Vedenie záznamov M.B.105. Vzájomná výmena informácií PODČASŤ B – KOMPETENCIA M.B.201. Zodpovednosť PODČASŤ C – ZACHOVANIE LETOVEJ SPÔSOBILOSTI M.B.301. Program údržby M.B.302. Výnimky M.B.303. Monitorovanie zachovania letovej spôsobilosti lietadla M.B.304. Zrušenie, pozastavenie platnosti alebo obmedzenie PODČASŤ D – NORMY ÚDRŽBY PODČASŤ E – KOMPONENTY PODČASŤ F – ORGANIZÁCIA ÚDRŽBY M.B.601. Žiadosť M.B.602. Prvé povolenie M.B.603. Vydanie povolenia M.B.604. Zachovanie dohľadu M.B.605. Zistenia M.B.606. Zmeny M.B.607. Zrušenie, pozastavenie platnosti alebo obmedzenie povolenia PODČASŤ G – ORGANIZÁCIA RIADIACA ZACHOVANIE LETOVEJ SPÔSOBILOSTI M.B.701. Žiadosť M.B.702. Prvé povolenie M.B.703. Vydanie povolenia M.B.704. Trvalý dohľad M.B.705. Zistenia M.B.706. Zmeny M.B.707. Zrušenie, pozastavenie platnosti alebo obmedzenie povolenia PODČASŤ H – OSVEDČENIE O UVOĽNENÍ DO PREVÁDZKY – CRS PODČASŤ I – OSVEDČENIE O OVERENÍ LETOVEJ SPÔSOBILOSTI M.B.901. Posúdenie odporúčaní M.B.902. Overenie letovej spôsobilosti príslušným orgánom M.B.903. Zistenia Doplnok I – Dohoda o zachovaní letovej spôsobilosti Doplnok II – Uznané osvedčenie o uvoľnení – EASA formulár 1 Doplnok III – Osvedčenie o overení letovej spôsobilosti – EASA formulár 15 Doplnok IV – Systém tried a klasifikácií používaný na schvaľovanie organizácií vykonávajúcich údržbu uvedených v prílohe I (časť M) podčasti F a v prílohe II (časť 145) Doplnok V – Povolenie organizácie na údržbu podľa prílohy I (časť M) podčasti F Doplnok VI – Povolenie organizácie pre riadenie zachovania letovej spôsobilosti podľa prílohy I (časť M) podčasti G Doplnok VII – Komplexné úlohy údržby Doplnok VIII – Obmedzená údržba, ktorú vykonáva pilot-vlastník.

M.1

Na účely tejto časti, príslušným orgánom:

1. na dohľad nad zachovaním letovej spôsobilosti jednotlivého lietadla a na vystavovanie osvedčení o overení letovej spôsobilosti je orgán určený členským štátom registrácie.

2. na dohľad nad organizáciou vykonávajúcou údržbu, ako je špecifikované v oddiele A podčasti F tejto prílohy (časť M): i) je orgán určený členským štátom, v ktorom má taká organizácia hlavné obchodné sídlo; ii) je agentúra, ak sa organizácia nachádza v tretej krajine;

3. na dohľad nad organizáciou, ktorá plní vedúcu úlohu pri zachovaní letovej spôsobilosti, ako je špecifikované v oddiele A podčasti G tejto prílohy (časť M): i) je orgán určený členským štátom, v ktorom má taká organizácia hlavné obchodné sídlo, ak nie je povolenie obsiahnuté v osvedčení leteckého prevádzkovateľa; ii) je orgán určený členským štátom prevádzkovateľa, ak je povolenie obsiahnuté v osvedčení leteckého prevádzkovateľa; iii) je agentúra, ak sa organizácia nachádza v tretej krajine;

4. na schválenie programov údržby: i) je orgán určený členským štátom registrácie; ii) v prípade obchodnej leteckej dopravy, keď členský štát prevádzkovateľa nie je štátom registrácie, je orgán, na ktorom sa oba štáty dohodnú pred schválením programu údržby. iii) Odchylne od odseku 4 bodu i), keď zachovanie letovej spôsobilosti lietadla, ktoré sa nepoužíva v obchodnej leteckej doprave, riadi organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), ktorá nepodlieha dohľadu členského štátu registrácie, a iba v prípade súhlasu členského štátu registrácie pred schválením programu údržby: a) je orgán určený členským štátom zodpovedným za dohľad nad organizáciou pre riadenie zachovania letovej spôsobilosti alebo b) je agentúra, ak organizácia pre riadenie zachovania letovej spôsobilosti má sídlo v tretej krajine.

ODDIEL A

TECHNICKÉ POŽIADAVKY

PODČASŤ A

VŠEOBECNE

M.A.101 Rozsah platnosti

Tento oddiel stanovuje opatrenia, ktoré sa majú prijať na zabezpečenie zachovania letovej spôsobilosti vrátane údržby. Špecifikuje aj podmienky, ktoré musia spĺňať osoby alebo organizácie zapojené do riadenia zachovania letovej spôsobilosti.

PODČASŤ B

KOMPETENCIA

M.A.201 Zodpovednosť

a) Vlastník je zodpovedný za zachovanie letovej spôsobilosti lietadla a musí zabezpečiť, aby sa žiadny let neuskutočnil, pokiaľ: 1. nie je lietadlo udržiavané v stave letovej spôsobilosti, a 2. nie je prevádzkové a núdzové zariadenie správne inštalované a prevádzkyschopné alebo nie je zreteľne označené ako prevádzkyneschopné, a 3. nie je už platné osvedčenie o letovej spôsobilosti a ▼M1 4. Údržba lietadla je vykonaná v súlade so schváleným programom údržby, ako je špecifikovaný v bode M.A.302. ▼B

b) Keď je lietadlo prenajaté, zodpovednosť vlastníka sa prenáša na nájomcu, ak: 1. je nájomca uvedený v dokumente o registrácii alebo 2. je uvedený v zmluve o prenájme. Keď sa v tejto časti uvádza odkaz na „vlastníka“, pojem vlastníka pokrýva vlastníka alebo nájomcu, pokiaľ je to použiteľné.

c) Akákoľvek osoba alebo organizácia vykonávajúca údržbu je zodpovedná za vykonávané úlohy.

d) Veliaci pilot alebo, v prípade obchodnej leteckej dopravy, prevádzkovateľ je zodpovedný za primerané vykonanie predletovej prehliadky. Túto prehliadku musí vykonať pilot alebo iná kvalifikovaná osoba, no nemusí ju vykonať organizácia, ktorá má povolenie na údržbu alebo personál osvedčujúci podľa časti 66.

▼M1

e) S cieľom splniť zodpovednosť podľa písmena a): i) Vlastník lietadla môže uzavrieť zmluvu na úlohy súvisiace so zachovaním letovej spôsobilosti s organizáciou pre riadenie zachovania letovej spôsobilosti, s povolením v súlade s oddielom A podčasťou G tejto prílohy (časť M). V tom prípade organizácia pre riadenie zachovania letovej spôsobilosti preberá zodpovednosť za správne plnenie týchto úloh. V tomto prípade sa použije zmluva uvedená v doplnku I; ii) Vlastník, ktorý sa rozhodne riadiť zachovanie letovej spôsobilosti lietadla na vlastnú zodpovednosť bez zmluvy podľa doplnku I, môže však aj napriek tomu uzatvoriť obmedzenú zmluvu na vypracovanie programu údržby a na proces jeho schválenia v súlade s bodom M.A.302, a to: — s organizáciou pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), alebo — v prípade lietadla ELA2, ktoré sa nepoužíva v obchodnej prevádzke, organizáciou vykonávajúcou údržbu uvedenou v časti 145 alebo M.A. podčasti F. V takom prípade sa obmedzenou zmluvou prenáša zodpovednosť za vypracovanie a zabezpečovanie procesu schválenia programu údržby na zmluvnú organizáciu s výnimkou prípadu, ak je vydané vyhlásenie vlastníkom v súlade s M.A.302 písm. h).

▼B

f) V prípade veľkého lietadla, aby sa primerane uplatňovala zodpovednosť podľa písmena a) vlastník lietadla zabezpečí, aby úlohy súvisiace so zachovaním letovej spôsobilosti vykonávala organizácia, ktorá má povolenie a ktorá riadi zachovanie letovej spôsobilosti. Písomná zmluva sa uzatvorí v súlade s doplnkom I. V tom prípade organizácia, ktorá riadi zachovanie letovej spôsobilosti, preberá zodpovednosť za správne plnenie týchto úloh.

g) Údržbu veľkého lietadla, lietadla používaného v obchodnej leteckej doprave a jeho komponentov, vykonáva podľa časti 145 organizácia s povolením na údržbu.

h) V prípade obchodnej leteckej dopravy je prevádzkovateľ zodpovedný za zachovanie letovej spôsobilosti lietadla, ktoré prevádzkuje a musí: 1. byť uznaný ako súčasť osvedčenia leteckého prevádzkovateľa vydaného príslušným orgánom podľa oddielu A podčasti G tejto prílohy (časť M) pre lietadlo, ktoré prevádzkuje, a 2. byť uznaný v súlade s prílohou II (časť 145) alebo mať zmluvu s takou organizáciou a 3. zabezpečiť splnenie ustanovení písmena a).

i) Keď členský štát od prevádzkovateľa vyžaduje, aby vlastnil osvedčenie pre svoje obchodné činnosti, iné ako pre obchodnú leteckú dopravu, prevádzkovateľ musí: 1. mať zodpovedajúce povolenie v súlade s oddielom A podčasťou G tejto prílohy (časť M) na riadenie zachovania letovej spôsobilosti lietadla, ktoré prevádzkuje alebo musí mať zmluvu s takou organizáciou, a 2. mať zodpovedajúce povolenie v súlade s oddielom A podčasťou F tejto prílohy (časť M) alebo prílohou II (časť 145), alebo musí mať zmluvu s takou organizáciou a 3. zabezpečiť splnenie ustanovení písmena a).

j) Vlastník/prevádzkovateľ je zodpovedný za poskytnutie prístupu príslušného orgánu do organizácie/k lietadlu, aby sa stanovila zhoda s touto časťou.

M.A.202 Hlásenie udalostí

a) Každá osoba alebo organizácia zodpovedná v súlade s bodom M.A.201 musí hlásiť príslušnému orgánu určenému štátom registrácie, organizácii zodpovednej za typovú konštrukciu alebo doplnky k typovej konštrukcii, a prípadne členskému štátu prevádzkovateľa, akýkoľvek zistený stav lietadla alebo komponentu, ktorý ohrozuje bezpečnosť letu.

b) Hlásenia sa robia spôsobom stanoveným agentúrou a musia obsahovať všetky príslušné informácie o stave, ktorý je osobe alebo organizácii známy.

c) Keď osoba alebo organizácia, ktorá robí údržbu lietadla, má s vlastníkom alebo prevádzkovateľom zmluvu o vykonaní údržby, osoba alebo organizácia, ktorá robí údržbu lietadla, podá hlásenie aj vlastníkovi, prevádzkovateľovi alebo organizácii riadiacej zachovanie letovej spôsobilosti o takom stave, ktorý má negatívny vplyv na lietadlo alebo komponent vlastníka alebo prevádzkovateľa.

d) Hlásenia sa musia podať čo možno najskôr no v každom prípade do 72 hodín od okamihu, keď osoba alebo organizácia zistila stav, ku ktorému sa hlásenie vzťahuje.

PODČASŤ C

ZACHOVANIE LETOVEJ SPÔSOBILOSTI

M.A.301 Zachovanie letovej spôsobilosti

Zachovanie letovej spôsobilosti lietadla a prevádzkyschopnosť prevádzkového ako aj núdzového vybavenia sa zabezpečí:

1. vykonaním predletovej prehliadky;

2. opravou akejkoľvek poruchy alebo poškodenia, ktoré ovplyvňujú bezpečnú prevádzku, v súlade s údajmi uvedenými v bode M.A.304 a/alebo bode M.A.401, pričom sa u všetkých veľkých lietadiel alebo lietadiel používaných v obchodnej leteckej doprave berie do úvahy zoznam minimálneho vybavenia a zoznam odchýlok v konfigurácii, pokiaľ sa to vzťahuje na typ lietadla;

▼M1

3. uspešným vykonaním všetkej údržby v súlade s programom údržby lietadla podľa ustanovenia M.A.302;

▼B

4. rozborom účinnosti schváleného programu údržby podľa bodu M.A.302 pre všetky veľké lietadlá alebo pre lietadlá používané v obchodnej leteckej doprave;

5. plnením každého príslušného: i) príkazu na zachovanie letovej spôsobilosti; ii) prevádzkového príkazu s účinkom na zachovanie letovej spôsobilosti; iii) požiadavky na zachovanie letovej spôsobilosti stanovenej agentúrou; iv) opatrení predpísaných príslušným orgánom ako okamžitej reakcie na bezpečnostný problém;

6. vykonaním modifikácií a opráv v súlade s bodom M.A.304;

7. stanovením rozhodovacích zásad pre vykonanie nevynútených modifikácií a/alebo prehliadok u veľkých lietadiel alebo lietadiel používaných v obchodnej leteckej doprave;

8. v prípade potreby kontrolnými letmi na účely údržby.

M.A.302. Program údržby lietadla

a) Údržba každého lietadla musí byť zorganizovaná v súlade s programom údržby lietadla.

b) Program údržby lietadla a všetky následné zmeny schvaľuje príslušný orgán.

c) ►M1 Keď zachovanie letovej spôsobilosti lietadla riadi organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M), alebo ak existuje obmedzená zmluva medzi vlastníkom a touto organizáciou v súlade s bodom M.A.201 písm. e) bodom ii), program údržby lietadla a jeho zmeny možno schváliť prostredníctvom postupu nepriameho schválenia. ◄ i) V takom prípade musí postup nepriameho schválenia zaviesť organizácia pre riadenie zachovania letovej spôsobilosti v rámci Príručky pre riadenie zachovania letovej spôsobilosti a musí ho schváliť príslušný orgán zodpovedný za túto organizáciu pre riadenie zachovania letovej spôsobilosti. ii) Organizácia pre riadenie zachovania letovej spôsobilosti nepoužije postup nepriameho schválenia, keď táto organizácia nepodlieha dohľadu členského štátu registrácie, okrem prípadu, ak existuje dohoda podľa bodu M.1 ods. 4 bodu ii) alebo ods. 4 bodu iii), ktorou sa zodpovednosť za schválenie programu údržby lietadla prenáša na príslušný orgán zodpovedný za organizáciu pre riadenie zachovania letovej spôsobilosti.

d) Program údržby lietadla musí byť v súlade s: i) pokynmi, ktoré vydal príslušný orgán; ii) pokynmi pre zachovanie letovej spôsobilosti: — vydanými držiteľmi typového osvedčenia, obmedzeného typového osvedčenia, doplnkového typového osvedčenia, schválenia postupu väčšej opravy, uznania osvedčenia spôsobilosti ETSO alebo iného príslušného schválenia vydaného podľa nariadenia (EÚ) č. 748/2012 a jeho prílohy I (časť 21) a — zahrnutými v technických podmienkach osvedčovania uvedených v 21A.90B prípadne v 21A.431B prílohy I (časť 21) k nariadeniu (EÚ) č. 748/2012; iii) dodatočnými alebo alternatívnymi pokynmi, ktoré navrhli vlastník alebo organizácia pre riadenie zachovania letovej spôsobilosti po ich schválení podľa bodu M.A.302, s výnimkou intervalov na vykonávanie úloh súvisiacich s bezpečnosťou uvedených v písm. e), ktoré možno zvyšovať, s výhradou dostatočných revízií vykonávaných v súlade s písm. g) a len vtedy, keď podlieha priamemu schváleniu v súlade s bodom M.A.302 písm. b).

e) Program údržby lietadla musí obsahovať podrobné údaje o každej vykonanej údržbe, vrátane frekvencie, o všetkých špecifických úlohách spojených s typom a špecifickosťou činností.

f) V prípade veľkých lietadiel, keď je program údržby založený na logike riadiacej skupiny pre údržbu (Maintenance steering group) alebo na monitorovaní stavu, musí program údržby lietadla obsahovať program spoľahlivosti.

g) Program údržby lietadla sa pravidelne reviduje a v prípade potreby sa zodpovedajúcim spôsobom mení. Týmito revíziami sa zabezpečí, aby program aj naďalej platil v zmysle prevádzkových skúseností a pokynov príslušného orgánu, pričom sa zohľadňujú nové a/alebo upravené pokyny na údržbu, ktoré vyhlásili držitelia typového osvedčenia a doplnkového typového osvedčenia a ktorákoľvek iná organizácia, ktorá uverejňuje takéto údaje v súlade s prílohou I (časť 21) k nariadeniu (EÚ) č. 748/2012.

▼M1

h) V prípade lietadla ELA1, ktoré sa nepoužíva v obchodnej prevádzke, súlad s bodmi b), c), d), e) a g) sa môže nahradiť tým, že lietadlo spĺňa všetky tieto podmienky: 1. Program údržby lietadla musí jasne identifikovať vlastníka a konkrétne lietadlo, ktorého sa týka, vrátane každého inštalovaného motora a vrtule. 2. Program údržby lietadla musí buď: — dodržiavať „minimálny program prehliadok“ uvedený v bode i), ktorý zodpovedá konkrétnemu lietadlu, alebo — byť v súlade s bodmi d) a e). Program údržby nesmie byť menej prísny ako „minimálny program prehliadok“. 3. Program údržby lietadla musí obsahovať všetky povinné požiadavky na zachovanie letovej spôsobilosti, ako sú príkazy na zachovanie letovej spôsobilosti, ktoré predpisujú opakovanú predletovú kontrolu, časť o obmedzeniach letovej spôsobilosti (ALS) pokynov pre zachovanie letovej spôsobilosti (ICA) alebo osobitné požiadavky na údržbu obsiahnuté v záznamovom liste typového osvedčenia (TCDS). Okrem toho program údržby lietadla musí identifikovať akékoľvek ďalšie úlohy údržby, ktoré sa majú vykonať vzhľadom na špecifický typ lietadla, konfiguráciu lietadla a typ a špecifickosť prevádzky. Do úvahy sa musia vziať minimálne tieto prvky: — Osobitne inštalované vybavenie a úpravy lietadla. — Opravy vykonané na lietadle. — Komponenty s obmedzenou životnosťou a komponenty dôležité z hľadiska bezpečnosti letu. — Odporúčania na údržbu, ako sú intervaly medzi generálnymi revíziami (TBO), odporúčané prostredníctvom servisných bulletinov, servisných listov a iných nepovinných servisných informácií. — Príslušné prevádzkové príkazy/požiadavky týkajúce sa pravidelnej inšpekcie určitého vybavenia. — Osobitné prevádzkové schválenia. — Používanie lietadiel a prevádzkové prostredie. — Údržba pilotom-vlastníkom (ak sa uplatňuje). 4. Ak nie je program údržby schválený príslušným orgánom (priamo alebo prostredníctvom organizácie uvedenej v M.A. podčasti G postupom nepriameho schválenia), musí program údržby lietadla obsahovať podpísané vyhlásenie, v ktorom vlastník vyhlasuje, že toto je program údržby lietadla pre konkrétnu registrovú značku lietadla a že sám nesie plnú zodpovednosť za jeho obsah, a predovšetkým za akékoľvek odchýlky, ktoré sa doň mohli dostať, pokiaľ ide o odporúčania držiteľa schválenia konštrukcie. 5. Program údržby lietadla sa overuje minimálne raz za rok. Toto overenie programu údržby vykonáva buď: — osoba, ktorá vykonáva overovanie letovej spôsobilosti lietadla v súlade s bodom M.A.710 písm. ga), alebo — organizácia uvedenej v M.A. podčasti G, ktorá riadi zachovanie letovej spôsobilosti lietadla v prípadoch, v ktorých sa overovanie programu údržby nevykonáva v spojení s overovaním letovej spôsobilosti. Ak sa pri overovaní odhalia nezrovnalosti týkajúce sa lietadla spojené s nedostatkami v obsahu programu údržby, osoba vykonávajúca overovanie informuje príslušný orgán členského štátu registrácie a vlastník musí upraviť program údržby po dohode s príslušným orgánom.

i) V prípade lietadla ELA1 iného ako vzducholode, ktoré sa nepoužíva v obchodnej prevádzke, „minimálny program prehliadok“ uvedený v písmene h) musí spĺňať tieto podmienky: 1. Musí obsahovať tieto intervaly prehliadky: — V prípade letúnov ELA1 a turistických motorových klzákov ELA1 (TMG) interval každý rok alebo každých 100 hodín, podľa toho, čo nastane skôr. Na tento interval možno uplatniť toleranciu 1 mesiaca alebo 10 hodín, pokiaľ sa ďalší interval vypočíta od dátumu alebo hodín, ktoré boli pôvodne plánované. — V prípade vetroňov ELA1, motorových vetroňov ELA1 iných ako turistické motorové klzáky a balónov ELA1 každoročný interval. Na tento interval možno uplatniť toleranciu 1 mesiaca, pokiaľ sa ďalší interval vypočíta od dátumu, ktorý bol pôvodne plánovaný. 2. Musí obsahovať: — Servisné úlohy podľa požiadavky držiteľa schválenia konštrukcie. — Kontrolu označenia. — Overenie záznamov o vážení a zváženie v súlade s nariadením Komisie (EÚ) č. 965/2012 ( 8 ), bod NCO.POL.105. — Prevádzkovú skúšku odpovedača (ak existuje). — Prevádzkovú skúšku pitot-statického systému. — V prípade letúnov ELA1: — — Prevádzkové kontroly výkonu a obrátok, magnetického zapaľovania, tlaku paliva a oleja, teplôt motora. — V prípade motorov vybavených automatizovaným riadením motora uverejnený postup prípravy na spustenie. — V prípade motorov so suchou skriňou, motorov s turbodúchadlom a motorov s kvapalinovým chladením prevádzkovú kontrolu náznakov narušenia cirkulácie tekutiny. — Kontrolu stavu a upevnenia prvkov konštrukcie, systémov a komponentov zodpovedajúcich týmto oblastiam: — — V prípade letúnov ELA1: — — Drak lietadla — Kabína a pilotný priestor — Pristávacie zariadenie — Krídlo a stredná časť — Prvky letového riadenia — Chvostové plochy — Avionika a elektrické systémy — Pohonná jednotka — Spojky a reduktory — Vrtuľa — Rôzne systémy, ako napríklad balistický záchranný systém — V prípade vetroňov ELA1 a motorových vetroňov ELA1: — — Drak lietadla — Kabína a pilotný priestor — Pristávacie zariadenie — Krídlo a stredná časť — Chvostové plochy — Avionika a elektrické systémy — Pohonná jednotka (ak je to uplatniteľné) — Rôzne systémy, ako napríklad odstrániteľnú záťaž, brzdiaci padák s ovládaním a systém vodnej záťaže — V prípade teplovzdušných balónov ELA1: — — Plášť — Horák — Kôš — Palivové nádrže — Vybavenie a prístroje — V prípade plynových balónov ELA1: — — Plášť — Kôš — Vybavenie a prístroje Dovtedy, kým sa v tomto nariadení nešpecifikuje „minimálny program prehliadok“ pre vzducholode, ich program údržby musí byť v súlade s písmenami d) a e) uvedenými vyššie.

▼B

M.A.303 Príkazy na zachovanie letovej spôsobilosti

Každý príslušný príkaz na zachovanie letovej spôsobilosti sa musí vykonávať v rámci požiadaviek príslušného príkazu na zachovanie letovej spôsobilosti, pokiaľ agentúra nestanoví inak.

M.A.304 Údaje pre modifikácie a opravy

Poškodenie sa musí posúdiť a modifikácie a opravy sa musia vykonať s použitím:

a) údajov schváleným agentúrou alebo

b) údajov schválených organizáciou s povolením na vývoj podľa časti 21, alebo

c) údajov zahrnutých v technických podmienkach osvedčovania uvedených v 21A.90B prípadne v 21A.431B prílohy I (časť 21) k nariadeniu (EÚ) č. 748/2012.

M.A.305 Systém záznamu o zachovaní letovej spôsobilosti lietadla

a) Po dokončení každej údržby sa musí osvedčenie o uvoľnení do prevádzky požadované podľa bodu M.A.801 alebo bodu 145.A.50 vložiť do záznamov o zachovaní letovej spôsobilosti lietadla. Každý zápis sa urobí čo možno najskôr, no v každom prípade najneskôr do 30 dní po ukončení údržby.

b) Záznamy o zachovaní letovej spôsobilosti lietadla musia pozostávať z: 1. palubného denníka lietadla, denníka (denníkov) motora alebo kariet konštrukčných modulov motora, denníka (denníkov) vrtule a kariet pre každý komponent s obmedzenou životnosťou, a 2. technického denníka prevádzkovateľa, ak sa vyžaduje v bode M.A.306 pre obchodnú leteckú dopravu, alebo ak ho vyžaduje členský štát pre obchodnú prevádzku inú ako obchodnú leteckú dopravu.

c) Do palubného denníka lietadla sa musí zapísať typ lietadla a registračná značka, dátum spolu s celkovým časom letu a/alebo letovými cyklami, a/alebo pristátiami.

d) Záznamy o zachovaní letovej spôsobilosti lietadla musia obsahovať tieto aktuálne údaje: 1. stav príkazov na zachovanie letovej spôsobilosti a opatrenia stanovené príslušným orgánom ako okamžitá reakcia na bezpečnostný problém; 2. stav modifikácií a opráv; 3. stav zhody s programom údržby; 4. stav komponentov s obmedzenou životnosťou; 5. správu o hmotnosti a vyvážení; 6. zoznam odloženej údržby.

e) Okrem úradného uvoľňovacieho dokumentu, EASA formulára 1 alebo jeho ekvivalentu, do príslušného denníka motora alebo vrtule, karty konštrukčného modulu motora alebo komponentu s obmedzenou životnosťou sa musia zapísať tieto informácie týkajúce sa každého inštalovaného komponentu (motor, vrtuľa, konštrukčný model motora, komponent s obmedzenou životnosťou): 1. označenie komponentu a 2. typ, sériové číslo a prípadne registrácia lietadla, motora, vrtule, modulu motora alebo komponentu s obmedzenou životnosťou, do ktorého bol príslušný komponent inštalovaný, spolu s odkazom na inštalovanie a odstránenie tohto komponentu, a 3. dátum spolu s akumulovaným celkovým časom letu a/alebo letové cykly a/alebo pristátia a/alebo kalendárny čas pripadajúci na príslušný komponent a 4. aktuálne informácie vzťahujúce sa na komponent podľa písmena d).

f) Osoba zodpovedná za riadenie úloh súvisiacich so zachovaním letovej spôsobilosti podľa oddielu A podčasti B tejto prílohy (časť M) musí kontrolovať záznamy podľa údajov tohto písmena a na požiadanie predložiť záznamy príslušnému orgánu.

g) Všetky zápisy urobené do záznamov o letovej spôsobilosti lietadla musia byť jednoznačné a presné. Keď je potrebné zápis opraviť, oprava sa vykoná spôsobom, ktorým sa môže jasne rozpoznať pôvodný záznam.

h) Vlastník alebo prevádzkovateľ zabezpečí vytvorenie systému vedenia nasledujúcich záznamov na špecifikované obdobia: 1. všetky podrobné záznamy o údržbe lietadla a všetkých na lietadlo inštalovaných komponentov s obmedzenou životnosťou do momentu, keď sa informácie uvedené v týchto záznamoch nahradia novými informáciami v porovnateľnom rozsahu a miere podrobnosti, ale najmenej 36 mesiacov od uvoľnenia lietadla alebo komponentu do prevádzky, a 2. celkový čas prevádzky (hodiny, kalendárny čas, letové cykly a pristátia) lietadla a všetkých komponentov s obmedzenou životnosťou, minimálne 12 mesiacov po tom, čo lietadlo alebo komponent boli natrvalo vyradené z prevádzky, a 3. prípadne čas prevádzky (hodiny, kalendárny čas, letové cykly a pristátia) od poslednej plánovanej údržby komponentu so stanoveným časovým limitom prevádzky do budúcej údržby, avšak minimálne do doby, kým plánovaná údržba komponentu nebola nahradená inou plánovanou údržbou v ekvivalentnom rozsahu a podrobnosti, a 4. aktuálny stav zhody s programom údržby tak, že môže byť stanovená zhoda so schváleným programom údržby lietadla minimálne do doby, kým plánovaná údržba lietadla alebo komponentu nebola nahradená inou plánovanou údržbou v ekvivalentnom rozsahu a podrobnosti, a 5. aktuálny stav príkazov na zachovanie letovej spôsobilosti uplatňovaných na lietadlo a komponenty, minimálne 12 mesiacov po tom, čo lietadlo alebo komponent boli natrvalo vyradené z prevádzky, a 6. podrobnosti o aktuálnych modifikáciách a opravách lietadla, motora (motorov), vrtule (vrtúľ) a akéhokoľvek komponentu životne dôležitého pre bezpečnosť letu, minimálne 12 mesiacov po tom, čo boli natrvalo vyradené z prevádzky.

M.A.306 Systém technického denníka prevádzkovateľa

a) V prípade obchodnej leteckej dopravy, okrem požiadaviek bodu M.A.305, musí prevádzkovateľ používať systém technického denníka lietadla, obsahujúci za každé lietadlo tieto informácie: 1. informácie o každom lete, potrebné na zabezpečenie zachovania letovej bezpečnosti, a 2. platné osvedčenie o uvoľnení lietadla do prevádzky a 3. platné vyhlásenie o stave údržby lietadla udávajúce, ktorá plánovaná alebo neplánovaná údržba sa vykoná ako ďalšia okrem prípadu, že príslušný orgán môže súhlasiť s tým, že sa vyhlásenie o údržbe bude uchovávať na inom mieste, a 4. všetky poruchy, ktorých odstránenie bolo odložené a ktoré majú vplyv na prevádzku lietadla a 5. všetky nevyhnutné príručky o systémoch na podporu údržby.

b) Systém technického denníka prevádzkovateľa a každú následnú zmenu alebo doplnok musí schváliť príslušný orgán.

c) Prevádzkovateľ musí zabezpečiť, aby sa technický denník lietadla uchovával 36 mesiacov odo dňa posledného zápisu.

M.A.307 Odovzdanie záznamov o zachovaní letovej spôsobilosti lietadla

a) Vlastník alebo prevádzkovateľ musí zabezpečiť, že pri trvalom prevode lietadla od jedného vlastníka alebo prevádzkovateľa k druhému, boli súčasne odovzdané záznamy o zachovaní letovej spôsobilosti podľa M.A.305 a prípadne technický denník prevádzkovateľa podľa M.A.306.

b) Vlastník musí zabezpečiť, aby pri zmluvnom záväzku organizácie riadiacej zachovanie letovej spôsobilosti týkajúcom sa s tým spojených úloh, boli organizácii odovzdané podľa M.A.305 záznamy o zachovaní letovej spôsobilosti.

c) Časové obdobie predpísané na uchovávanie záznamov naďalej platí pre nového vlastníka, prevádzkovateľa alebo organizáciu riadiacu zachovanie letovej spôsobilosti.

PODČASŤ D

NORMY ÚDRŽBY

M.A.401 Údaje o údržbe

a) Osoba alebo organizácia, ktorá vykonáva údržbu lietadla, musí mať pri vykonávaní údržby vrátane modifikácií a opráv, prístup k použiteľným aktuálnym údajom o údržbe a musí využívať len tieto údaje.

b) Na účely tejto časti, použiteľné údaje o údržbe sú: 1. každá príslušná požiadavka, postup, štandard alebo informácia vydaná príslušným orgánom alebo agentúrou, 2. každý príslušný príkaz na zachovanie letovej spôsobilosti, 3. príslušné pokyny pre zachovanie letovej spôsobilosti, vydané držiteľmi typového osvedčenia, doplnkového typového osvedčenia a ktoroukoľvek inou organizáciou, ktorá uverejňuje také údaje v súlade s prílohou I (časť 21) k nariadeniu (EÚ) č. 748/2012, 4. každý príslušný údaj vydaný v súlade s bodom 145.A.45 d).

c) Osoba alebo organizácia, ktorá vykonáva údržbu lietadla musí zabezpečiť, aby všetky použiteľné údaje o údržbe boli aktuálne a vždy k dispozícii pokiaľ sú požadované. Osoba alebo organizácia musí zriadiť systém pracovných kariet alebo pracovných listov a postarať sa o to, aby sa údaje o údržbe presne preniesli na tieto pracovné karty alebo listy, alebo aby sa uviedol presný odkaz na konkrétnu údržbársku prácu alebo práce údržby, obsiahnuté v takých údajoch o údržbe.

M.A.402 Vykonávanie údržby

a) Celú údržbu vykonáva kvalifikovaný personál podľa metód, techník, noriem a pokynov špecifikovaných v údajoch o údržbe podľa M.A.401. Okrem toho sa vykoná nezávislá prehliadka po každej údržbárskej práci kritickej pre bezpečnosť letu, pokiaľ nie je stanovené inak v prílohe II (časť 145), alebo nie je dohodnuté inak s príslušným orgánom.

b) Celá údržba sa vykonáva s použitím nástrojov, vybavenia a materiálu špecifikovaných v údajoch o údržbe podľa M.A.401, pokiaľ nie je stanovené inak v prílohe II (časť 145). V prípade potreby sa nástroje, a vybavenie kontrolujú a kalibrujú podľa úradne uznanej normy.

c) Oblasť, v ktorej sa údržba vykonáva, musí byť dobre usporiadaná a bez prachu a nečistoty.

d) Celá údržba sa vykonáva v rámci environmentálnych obmedzení špecifikovaných v údajoch o údržbe podľa M.A.401.

e) V prípade nevľúdneho počasia alebo zdĺhavej údržby sa musia využiť vhodné zariadenia.

f) Po dokončení celej údržby sa musí vykonať celkové overenie aby bolo zabezpečené, že z lietadla alebo komponentu sú odstránené všetky nástroje, vybavenie alebo akékoľvek cudzie časti a cudzí materiál a že všetky odstránené prístupové panely boli znovu namontované.

M.A.403 Poruchy lietadla

a) Každá porucha lietadla, ktorá ohrozuje bezpečnosť letu, musí byť pred ďalším letom odstránená.

b) Len oprávnený osvedčujúci personál podľa M.A.801 písm. b) bodu 1, M.A.801 písm. b) bodu 2, M.A.801 písm. c), M.A.801 písm. d) alebo prílohy II (časť 145), môže rozhodnúť, s využitím údajov o údržbe podľa M.A.401, či porucha lietadla vážne ohrozuje bezpečnosť letu a potom rozhodnúť o tom, kedy a aké nápravné opatrenie sa musí prijať pred ďalším letom a odstránenie ktorej poruchy sa môže odložiť. Toto však neplatí, keď: 1. pilot použije schválený zoznam minimálneho vybavenia predpísaný príslušným orgánom alebo 2. poruchy lietadla sú podľa príslušného orgánu prípustné.

c) Každá porucha lietadla, ktorá nepredstavuje vážne ohrozenie bezpečnosti letu, sa musí odstrániť čo možno najskôr potom, čo bola porucha lietadla zistená a v rámci lehôt špecifikovaných v údajoch o údržbe.

d) Každá porucha, ktorá nie je odstránená pred letom, sa zaznamená v systéme záznamov o údržbe lietadla podľa M.A.305 alebo systéme technického denníka prevádzkovateľa podľa M.A.306.

PODČASŤ E

KOMPONENTY

M.A.501 Inštalácia

a) Žiadny komponent nesmie byť inštalovaný, pokiaľ nie je v primeranom stave, nebol príslušným spôsobom uvoľnený do prevádzky podľa EASA formulára 1 alebo rovnocenného dokumentu a nebol označený v súlade s prílohou I (časť 21) podčasťou Q, ak nie je stanovené inak v prílohe I (časť 21) k nariadeniu (EÚ) č. 748/2012, prílohe II (časť 145) alebo podčasti F oddiele A prílohy I k tomuto nariadeniu.

b) Pred inštalovaním komponentu na lietadlo, osoba alebo organizácia vykonávajúca údržbu musí zabezpečiť, aby sa jednotlivý komponent mohol dať inštalovať pri rôznych zmenených podmienkach a/alebo inej konfigurácii na základe príkazov na zachovanie letovej spôsobilosti.

c) Štandardné časti sa môžu namontovať na lietadlo alebo komponent, keď údaje o údržbe špecifikujú štandardnú časť. Štandardné časti sa môžu namontovať len vtedy, keď sú sprevádzané dôkazom zhody s príslušným štandardom.

d) Materiál, buď surovina, alebo spotrebný materiál, sa môže na lietadle alebo komponente použiť len vtedy, keď to výrobca lietadla alebo komponentu uvedie v príslušných údajoch o údržbe, alebo keď je to predpísané v prílohe II (časť 145). Taký materiál sa môže použiť len vtedy, keď zodpovedá požadovanej technickej podmienke a môže sa primerane spätne zistiť. Všetky materiály musia byť sprevádzané dokumentáciou, ktorá sa jednoznačne vzťahuje ku konkrétnemu materiálu a obsahuje vyhlásenie o zhode s technickou podmienkou a údaje o výrobcovi a dodávateľoch.

M.A.502 Údržba komponentov

a) S výnimkou komponentov uvedených v 21A.307 písm. c) prílohy I (časť 21) k nariadeniu (EÚ) č. 748/2012 údržbu komponentov vykonávajú organizácie pre údržbu schválené v súlade s oddielom A podčasťou F tejto prílohy (časť M) alebo s prílohou II (časť 145).

b) Odchylne od písmena a) môže údržbu komponentu na základe údajov o údržbe lietadla alebo na základe osobitného súhlasu príslušného orgánu v súlade s údajmi o údržbe komponentu vykonať organizácia kategórie A s povolením v súlade s oddielom A podčasťou F tejto prílohy (časť M) alebo prílohou II (časť 145), ako aj osvedčujúci personál uvedený v bode M.A.801 písm. b) bode 2, iba vtedy, ak sú takéto komponenty namontované v lietadle. Takáto organizácia alebo takýto osvedčujúci personál však môžu tieto komponenty dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonávanie ktorej sa ustanovenia tohto písmena nevzťahujú. Údržba komponentu vykonaná v súlade s týmto písmenom neumožňuje vydanie formulára 1 EASA a podlieha požiadavkám na uvoľnenie lietadla do prevádzky podľa bodu M.A.801.

c) Odchylne od písmena a) môže údržbu komponentu motora/pomocnej energetickej jednotky (ďalej len „APU“) na základe údajov o údržbe motora/APU alebo na základe súhlasu príslušného orgánu v súlade s údajmi o údržbe komponentu vykonať organizácia kategórie B s povolením v súlade s oddielom A podčasťou F tejto prílohy (časť M) alebo prílohou II (časť 145) iba vtedy, ak sú takéto komponenty namontované v motore/APU. Organizácia kategórie B však môže tieto komponenty dočasne odmontovať na účely údržby, aby sa uľahčil prístup ku komponentu, okrem prípadov, keď takéto odmontovanie vyvolá nutnosť ďalšej údržby, na vykonávanie ktorej sa ustanovenia tohto písmena nevzťahujú.

d) Odchylne od písmena a) a bodu M.A.801 písmena b) 2 môže údržbu komponentu namontovaného v lietadle alebo dočasne odmontovaného z lietadla typu ELA1, ktoré sa nepoužíva v obchodnej leteckej doprave, vykonávanú v súlade s údajmi o údržbe komponentu, vykonávať osvedčujúci personál uvedený v bode M.A.801 písmene b) bode 2, okrem prípadov: 1. generálnej opravy komponentov okrem motorov a vrtúľ a 2. generálnej opravy motorov a vrtúľ iných lietadiel, ako sú lietadlá typu CS-VLA, CS-22 a LSA. Údržba komponentu vykonaná v súlade s písmenom d) neumožňuje vydanie formulára 1 EASA a podlieha požiadavkám na uvoľnenie lietadla do prevádzky podľa bodu M.A.801.

e) Údržbu komponentov uvedených v 21A.307 písm. c) prílohy I (časť 21) k nariadeniu (EÚ) č. 748/2012 vykonáva organizácia kategórie A schválená v súlade s oddielom A podčasťou F tejto prílohy (časť M) alebo časťou 145 alebo osvedčujúci personál uvedený v M.A.801 písm. b) bode 2 alebo pilot-vlastník uvedený v M.A.801 písm. b) bode 3, pričom takýto komponent je inštalovaný v lietadle alebo dočasne odstránený v záujme lepšieho prístupu. Na údržbu komponentov vykonávanú v súlade s týmto písmenom sa nevzťahuje vydanie formulára EASA 1, ale vzťahujú sa ňu požiadavky na uvoľnenie lietadla do prevádzky uvedené v bode M.A.801.

M.A.503 Komponenty s obmedzenou životnosťou

a) Inštalované komponenty s obmedzenou životnosťou nesmú prekročiť schválenú lehotu životnosti špecifikovanú v schválenom programe údržby a v príkazoch na zachovanie letovej spôsobilosti, ak sa v bode M.A.504 písm. c) neustanovuje inak.

b) Schválená lehota životnosti je vyjadrená kalendárnym časom, letovými hodinami, pristátiami prípadne letovými cyklami.

c) Na konci schválenej lehoty životnosti sa musí komponent odstrániť z lietadla na účely údržby alebo likvidácie v prípade komponentov s povolenou hranicou životnosti.

M.A.504 Kontrola prevádzkyneschopných komponentov

a) Komponenty sa považujú za neschopné prevádzky za ktorejkoľvek z týchto okolností: 1. uplynula lehota životnosti definovaná v programe údržby; 2. nezhoda s príslušnými príkazmi na zachovanie letovej spôsobilosti a inými požiadavkami na zachovanie letovej spôsobilosti predpísanými agentúrou; 3. nedostatok potrebných informácií na stanovenie stavu letovej spôsobilosti alebo spôsobilosti na inštalovanie; 4. dôkaz o poruchách alebo poruchách; 5. účasť na incidente alebo nehode, ktorá môže mať prípadne nepriaznivý vplyv na jeho prevádzkyschopnosť.

b) Komponenty neschopné prevádzky musia byť označené a uložené na bezpečnom mieste pod kontrolou organizácie s povolením na údržbu až do rozhodnutia o budúcom stave takého komponentu. V prípade lietadla, ktoré sa nepoužíva v obchodnej leteckej doprave a je iné ako veľké lietadlo, však môže osoba alebo organizácia, ktorá vyhlásila komponent za neschopný prevádzky, preniesť dohľad nad takýmto komponentom po jeho vyhlásení za neschopný prevádzky na vlastníka lietadla, za predpokladu, že takýto prenos sa zapíše do palubného denníka lietadla, denníka motora alebo denníka komponentu.

c) Komponenty, ktoré dosiahli svoju povolenú hranicu životnosti alebo majú neopraviteľnú poruchu, sa klasifikujú ako nezachrániteľné a nesmú sa znovu zaradiť do systému dodávok materiálu, pokiaľ nebolo povolené predĺženie lehoty životnosti alebo nebolo schválené riešenie na ich opravu podľa bodu M.A.304.

d) Každá osoba alebo organizácia zodpovedná podľa tejto prílohy (časť M) musí v prípade nezachrániteľných komponentov podľa písmena c): 1. ponechať taký komponent na mieste podľa písmena b), alebo 2. postarať sa o to, aby bol komponent znehodnotený tak, že sa nemôže ani hospodársky oceniť ani opraviť predtým, než sa osoba alebo organizácia zbaví zodpovednosti za taký komponent.

e) Bez ohľadu na písmeno d) osoba alebo organizácia zodpovedná podľa tejto prílohy (časť M) môže preniesť zodpovednosť za komponent klasifikovaný ako nezachrániteľný na školiacu alebo výskumnú organizáciu bez toho, aby komponent znehodnotila.

PODČASŤ F

ORGANIZÁCIA VYKONÁVAJÚCA ÚDRŽBU

M.A.601 Rozsah platnosti

V tejto podčasti sa stanovujú požiadavky, ktoré musí spĺňať organizácia na vydanie alebo zachovanie platnosti povolenia na údržbu lietadiel a komponentov, ktoré nie sú uvedené v bode M.A.201 písm. g).

M.A.602 Žiadosť

Žiadosť o vydanie alebo zmenu povolenia organizácie vykonávajúcej údržbu sa predloží vo forme a spôsobom, ktorý stanoví príslušný orgán.

M.A.603 Rozsah povolenia

a) Organizácia zapojená do činností, ktoré sú predmetom tejto podčasti, nesmie vykonávať svoje činnosti, pokiaľ jej príslušný orgán neudelil povolenie. V doplnku V k prílohe I (časť M) sa nachádza vzorové osvedčenie tohto povolenia.

b) V príručke organizácie vykonávajúcej údržbu uvedenej v bode M.A.604 sa špecifikuje rozsah prác, na ktoré jej bolo povolenie udelené. V doplnku IV k prílohe I (časť M) sa vymedzujú všetky triedy a kategórie možné podľa podčasti F tejto prílohy (časť M).

c) Organizácia s povolením na údržbu môže v zhode s údajmi o údržbe zhotoviť obmedzené množstvo častí používaných v priebehu prác vo svojich vlastných prevádzkach, tak ako je uvedené v príručke organizácie vykonávajúcej údržbu.

M.A.604 Príručka organizácie vykonávajúcej údržbu

a) Organizácia vykonávajúca údržbu musí predložiť príručku obsahujúcu aspoň tieto informácie: 1. vyhlásenie podpísané zodpovedným manažérom, ktoré potvrdzuje, že organizácia bude trvalo pracovať vždy v súlade s prílohou I (časť M) a príručkou, a 2. rozsah prác organizácie a 3. titul(-y) a meno(-á) osoby (osôb) uvedenej(-ých) v bode M.A.606b) a 4. organizačná schéma zobrazujúca súvisiace väzby medzi oblasťami zodpovednosti osôb uvedených v bode M.A.606b) a ▼M1 5. zoznam osvedčujúceho personálu a prípadne personálu na overenie letovej spôsobilosti a zamestnancov zodpovedných za vypracovanie a spracovanie programu údržby a rozsah ich povolení, a 6. zoznam miest, kde sa údržba vykonáva, spolu so všeobecným opisom zariadení, a ▼B 7. postupy špecifikujúce spôsob, akým organizácia vykonávajúca údržbu zabezpečí zhodu s touto časťou, a 8. postup(-y) zmeny príručky organizácie vykonávajúcej údržbu.

b) Príručku organizácie vykonávajúcej údržbu a jej zmeny a doplnky musí schváliť príslušný orgán.

c) Bez ohľadu na písmeno b) môžu byť postupom stanoveným v príručke povolené menšie zmeny príručky (ďalej ako nepriame schválenie).

M.A.605 Prevádzkové priestory

Organizácia zabezpečí, aby:

a) boli prevádzkové priestory k dispozícii pre všetky plánované práce, aby boli primerane členené špecializované dielne a haly, a tým bola zabezpečená ochrana proti znečisteniu a ochrana životného prostredia;

b) boli k dispozícii kancelárske priestory na riadenie všetkých plánovaných prác, najmä na kompletovanie záznamov o údržbe;

c) boli k dispozícii skladovacie zariadenia pre komponenty, zariadenia, nástroje a materiál. Podmienky skladovania musia zabezpečiť oddelenie nepoužiteľných komponentov a materiálov od všetkých ostatných komponentov, materiálov, zariadení a nástrojov. Podmienky skladovania musia byť v súlade s pokynmi výrobcu a prístup sa obmedzí len pre oprávnený personál.

M.A.606 Požiadavky na personál

a) Organizácia menuje zodpovedného manažéra, ktorý so splnomocnením podniku zabezpečí, aby sa všetky údržbárske práce požadované zákazníkom mohli financovať a vykonávať podľa štandardu vyžadovaného touto časťou.

b) Bude menovaná osoba alebo skupina osôb, ktorá bude zodpovedná za zabezpečenie trvalej zhody organizácie s touto podčasťou. Taká(-é) osoba(-y) musí(-ia) byť podriadená(-é) zodpovednému manažérovi.

c) Všetky osoby podľa písmena b) musia byť schopné preukázať príslušné vedomosti, vzdelanie a zodpovedajúce skúsenosti vzťahujúce sa k údržbe lietadla a/alebo komponentu.

d) Organizácia musí mať vhodný personál na spravidla očakávané objednávky prác. Je povolené dočasné zamestnávanie personálu v prípade vyššieho objemu prác než je očakávaný, a to len personálu, ktorý nevystavuje osvedčenie o uvoľnení do prevádzky.

▼M1

e) Kvalifikácia celého personálu zapojeného do údržby, overovania letovej spôsobilosti a vypracúvania programov údržby musí byť preukázaná a zaznamenaná.

▼B

f) Personál, ktorý vykonáva špecializované úlohy ako je zváranie, nedeštruktívne testovanie/prehliadky s výnimkou farebného kontrastu, musí byť kvalifikovaný v súlade s oficiálne uznaným štandardom.

g) Organizácia vykonávajúca údržbu musí mať dostatočný osvedčujúci personál na vydanie osvedčení M.A.612 a M.A.613 o uvoľnení do prevádzky pre lietadlo a komponenty. Musí spĺňať požiadavky prílohy III (časť 66).

h) Odchylne od písmena g) môže organizácia pri poskytovaní podpory pri údržbe prevádzkovateľom zapojeným do obchodných činností využívať osvedčujúci personál kvalifikovaný v súlade s nasledujúcimi ustanoveniami, s výhradou príslušných postupov, ktoré sa majú schváliť v rámci príručky organizácie: 1. V prípade príkazov na zachovanie letovej spôsobilosti, ktoré predpisujú opakovanú predletovú prehliadku a výslovne stanovujú, že letová posádka môže vykonávať taký príkaz, môže organizácia vydať obmedzené oprávnenie osvedčujúceho personálu pre veliteľa lietadla na základe preukazu spôsobilosti letovej posádky, za predpokladu, že sa organizácia presvedčí, že sa vykonal dostatočný praktický výcvik, aby sa zabezpečilo, že takáto osoba môže plniť príkazy na zachovanie letovej spôsobilosti podľa požadovaného štandardu. 2. V prípade lietadla, ktoré je prevádzkované ďaleko od pracoviska údržby, môže organizácia vydať obmedzené oprávnenie osvedčujúceho personálu pre veliteľa lietadla na základe preukazu spôsobilosti letovej posádky za predpokladu, že sa organizácia presvedčí, že sa vykonal dostatočný praktický výcvik, aby sa zabezpečilo, že takáto osoba môže plniť danú úlohu podľa požadovaného štandardu.

▼M1

i) Ak organizácia vykonáva overovanie letovej spôsobilosti a vydáva zodpovedajúce osvedčenia o overení letovej spôsobilosti v prípade lietadla ELA1, ktoré sa nepoužíva v obchodnej prevádzke, v súlade s M.A.901 písm. l), jej personál na overenie letovej spôsobilosti musí byť kvalifikovaný a oprávnený v súlade s M.A.901 písm. l) bodom 1.

j) Ak je organizácia zapojená do vypracúvania a procesu schválenia programu údržby v prípade lietadla ELA2, ktoré sa nepoužíva v obchodnej prevádzke, v súlade s M.A.201 písm. e) bod ii), musí mať kvalifikovaných pracovníkov, ktorí musia byť schopní preukázať príslušné vedomosti a skúsenosti.

▼M1

M.A.607 Osvedčujúci personál a personál na overenie letovej spôsobilosti

▼B

a) Okrem bodu M.A.606 písm. g) môže osvedčujúci personál uplatňovať svoje práva len vtedy, keď organizácia zabezpečila, že: 1. osvedčujúci personál môže preukázať, že spĺňa požiadavky bodu 66.A.20 písm. b) prílohy III (časť 66) okrem prípadov, keď príloha III (časť 66) odkazuje na právny predpis členského štátu, pričom v takom prípade osvedčujúci personál musí spĺňať požiadavky daného právneho predpisu, a 2. osvedčujúci personál má primerané vedomosti o príslušnom lietadle a/alebo komponente (komponentoch) lietadla, na ktorom (ktorých) sa má vykonať údržba, a o zodpovedajúcich postupoch organizácie.

b) V nasledujúcich nepredvídateľných prípadoch, keď je lietadlo odstavené z prevádzky na inom mieste, než je jeho hlavné stanovište, na ktorom nie je k dispozícii osvedčujúci personál, môže zmluvná organizácia pre údržbu s cieľom zabezpečiť údržbu vydať jednorazové oprávnenie na osvedčovanie: 1. jednému zo svojich zamestnancov, ktorý je držiteľom typovej kvalifikácie pre lietadlo s podobnou technológiou, konštrukciou a systémami, alebo 2. osobe s minimálne trojročnou praxou v údržbe a ktorá je držiteľom platného preukazu spôsobilosti ICAO na údržbu lietadiel s oprávnením pre typ lietadla, ktorému sa má udeliť osvedčenie, pod podmienkou, že sa na tomto mieste nenachádza žiadna organizácia s príslušným povolením podľa tejto časti a zmluvná organizácia pre údržbu získala a uchováva dôkazy o praxi a preukaze spôsobilosti takej osoby. ►M1 Všetky také prípady sa musia oznámiť príslušnému orgánu do siedmich dní od vydania takého oprávnenia na osvedčovanie. ◄ Organizácia s povolením na údržbu vydávajúca jednorazové oprávnenie na osvedčovanie zabezpečí, aby každá taká údržba, ktorá by mohla mať vplyv na bezpečnosť letu, bola prekontrolovaná.

▼M1

c) Organizácia s povolením na údržbu musí zaznamenať všetky podrobné údaje týkajúce sa osvedčujúceho personálu a personálu na overenie letovej spôsobilosti a vedie aktuálny zoznam všetkých členov osvedčujúceho personálu a personálu na overenie letovej spôsobilosti spolu s rozsahom jeho povolenia ako súčasť príručky organizácie podľa bodu M.A.604 písm. a) bod 5.

▼B

M.A.608 Komponenty, zariadenia a nástroje

a) Organizácia musí: 1. mať zariadenia a nástroje špecifikované v údajoch o údržbe podľa bodu M.A.609 alebo overené ekvivalenty uvedené v zozname v príručke organizácie vykonávajúcej údržbu pre každodennú údržbu v rozsahu povolenia, a 2. preukázať, že má prístup ku všetkým ostatným zariadeniam a nástrojom používaným len príležitostne.

b) Nástroje a zariadenia musia byť preskúšané a kalibrované podľa oficiálne uznanej normy. Organizácia vedie záznamy o takej kalibrácii a použitej norme.

c) Organizácia musí kontrolovať, klasifikovať a zodpovedajúco triediť všetky prichádzajúce komponenty.

M.A.609 Údaje o údržbe

Organizácia s povolením na údržbu musí mať k dispozícii a používať použiteľné aktuálne údaje o údržbe špecifikované v bode M.A.401 pri vykonávaní údržby, vrátane modifikácií a opráv. V prípade, že údaje o údržbe poskytol zákazník, je nevyhnutné mať také údaje k dispozícii v čase prebiehajúcej práce.

M.A.610. Objednávky údržbárskych prác

Pred začiatkom údržby musí byť medzi organizáciou a organizáciou požadujúcou údržbu dohodnutá písomná objednávka prác, aby bolo jednoznačne stanovené, aká údržba sa má vykonať.

M.A.611 Normy údržby

Každá údržba sa musí vykonať v súlade s požiadavkami oddielu A podčasti D tejto prílohy (časť M).

M.A.612 Osvedčenie o uvoľnení lietadla do prevádzky

Po dokončení všetkých požadovaných údržbárskych prác na lietadle v súlade s touto podčasťou, sa vystaví osvedčenie o uvoľnení lietadla do prevádzky podľa bodu M.A.801.

M.A.613 Osvedčenie o uvoľnení komponentu do prevádzky

a) Po dokončení všetkých požadovaných údržbárskych prác na komponente v súlade s touto podčasťou sa vydá osvedčenie o uvoľnení komponentu do prevádzky v súlade s bodom M.A.802. Vydá sa EASA formulár 1, s výnimkou tých komponentov, ktorých údržba sa vykonala v súlade s bodom M.A.502 písm. b), bodom M.A502 písm. d) alebo bodom M.A.502 písm. e) a komponentov vyrobených v súlade s bodom M.A.603 písm. c).

b) Osvedčenie o uvoľnení komponentu do prevádzky, EASA formulár 1 sa môže vyhotoviť v elektronickej forme z počítačovej databázy.

▼M1

M.A.614 Záznamy o údržbe a o overení letovej spôsobilosti

a) Organizácia s povolením na údržbu musí zaznamenať všetky údaje o vykonanej práci. Musia sa viesť záznamy potrebné na preukázanie splnenia všetkých požiadaviek na vydanie osvedčenia o uvoľnení do prevádzky, vrátane dokumentov o uvoľnení od subdodávateľov, a na vydanie osvedčenia o overení letovej spôsobilosti a odporúčania.

▼B

b) Organizácia s povolením na údržbu musí poskytnúť kópiu každého osvedčenia o uvoľnení do prevádzky vlastníkovi lietadla spolu s kópiou akýchkoľvek špecifických údajov o oprave/modifikácii, použitých na vykonané opravy/modifikácie.

▼M1

c) Organizácia s povolením na údržbu musí uchovávať kópiu všetkých záznamov o údržbe a akýchkoľvek súvisiacich údajov o údržbe počas troch rokov odo dňa, keď lietadlo alebo komponent lietadla, na ktoré sa práce vzťahujú, boli uvoľnené organizáciou s povolením na údržbu. Okrem toho musí uchovávať kópiu všetkých záznamov vzťahujúcich sa na vydávanie odporúčaní a osvedčení o overení letovej spôsobilosti počas troch rokov odo dňa vydania a musí poskytnúť ich kópiu vlastníkovi lietadla. 1. Záznamy podľa tohto bodu sa musia uchovávať tak, aby boli chránené pred poškodením, zmenou a krádežou. 2. Celý počítačový hardvér použitý na zálohovanie údajov musí byť uložený na inom mieste než je miesto, na ktorom sa nachádzajú pracovné údaje, a v prostredí, v ktorom bude zabezpečené, že ostane v dobrom stave. 3. Keď organizácia s povolením na údržbu ukončí svoju činnosť, všetky záznamy o údržbe za posledné tri roky musia byť odovzdané poslednému vlastníkovi alebo zákazníkovi príslušného lietadla alebo komponentu, alebo musia byť uložené podľa pokynov príslušného orgánu.

▼B

M.A.615. Práva organizácie

Organizácia vykonávajúca údržbu s povolením v súlade s oddielom A podčasťou F tejto prílohy (časť M) môže:

a) vykonávať údržbu lietadiel a/alebo komponentov, na ktoré má povolenie, v miestach špecifikovaných v osvedčení o povolení a v príručke organizácie pre údržbu;

b) dohodnúť vykonanie špecializovaných služieb v inej organizácii, ktorá je primerane kvalifikovaná a na ktorú dozerá organizácia pre údržbu, s výhradou náležitých postupov ustanovených v rámci príručky organizácie pre údržbu schválenej priamo príslušným orgánom;

c) vykonávať kdekoľvek údržbu lietadiel a/alebo komponentov, na ktoré má povolenie, ak taká potreba vznikne buď z dôvodu neschopnosti prevádzky lietadla, alebo z nevyhnutnosti zabezpečiť príležitostnú údržbu za predpokladu splnenia podmienok stanovených v príručke organizácie pre údržbu;

d) vydávať osvedčenia o uvoľnení do prevádzky po dokončení údržby v súlade s bodom M.A.612 alebo bodom M.A.613;

▼M1

e) ak má na to osobitné schválenie pre lietadlá ELA1, ktoré sa nepoužívajú v obchodnej prevádzke, 1. vykonávať overovanie letovej spôsobilosti a vydávať príslušné osvedčenie o overení letovej spôsobilosti, za podmienok uvedených v bode M.A.901 písm. l), a 2. vykonávať overovanie letovej spôsobilosti a vydávať príslušné odporúčania, za podmienok uvedených v bode M.A.901 písm. l) a M.A.904 písm. a) bod 2 a písm. b).

f) vypracúvať program údržby a zabezpečiť jeho schválenie v súlade s bodom M.A.302 v prípade lietadla ELA2, ktoré sa nepoužíva v obchodnej prevádzke, za podmienok uvedených v bode M.A.201 písm. e) bod ii), a s obmedzením na klasifikácie lietadiel uvedené v osvedčení o schválení.

Organizácia smie vykonávať údržbu lietadiel alebo komponentov, na ktoré má povolenie, len keď sú k dispozícii všetky nevyhnutné zariadenia, vybavenie, náradie, materiál, údaje o údržbe a osvedčujúci personál.

▼B

M.A.616 Vnútropodniková kontrola

Aby bolo zabezpečené, že organizácia s povolením na údržbu naďalej spĺňa požiadavky tejto podčasti, musí pravidelne vykonávať vnútropodnikové kontroly.

M.A.617 Zmeny organizácie s povolením na údržbu

Aby mohol príslušný orgán stanoviť, či organizácia naďalej plní ustanovenia tejto časti, musí mu organizácia s povolením na údržbu oznámiť každý návrh na vykonanie nasledovnej zmeny predtým, než sa taká zmena uskutoční:

1. názov organizácie;

2. sídlo organizácie;

3. ďalšie sídla organizácie;

4. zodpovedný manažér;

5. všetky osoby špecifikované v bode M.A.606 b);

▼M1

6. zariadenia, vybavenie, nástroje, materiál, postupy, rozsah práce, osvedčujúci personál a personál na overenie letovej spôsobilosti, pokiaľ môžu mať vplyv na povolenie.

▼B

V prípade navrhovaných personálnych zmien, ktoré nie sú vopred manažmentu známe, tieto zmeny sa musia oznámiť pri najbližšej príležitosti.

M.A.618 Zachovanie platnosti povolenia

a) Povolenie sa vystaví na neobmedzené obdobie. Zostáva platné, ak: 1. organizácia naďalej spĺňa požiadavky tejto časti, v súlade s ustanoveniami týkajúcimi sa postupov spojených so zisteniami podľa bodu M.A.619, a 2. príslušnému orgánu bol poskytnutý prístup do organizácie na účely stanovenia trvajúcej zhody s touto časťou a 3. organizácia sa nevzdala povolenia alebo ak nebolo povolenie zrušené;

b) Po prepadnutí alebo zrušení osvedčenia o povolení sa osvedčenie vráti príslušnému orgánu.

M.A.619 Zistenia

a) Zistením úrovne 1 je každá významná nezhoda s požiadavkami časti M, ktorá zníži bezpečnostný štandard a vážne ohrozí bezpečnosť letu.

b) Zistením úrovne 2 je každá nezhoda s požiadavkami časti M, ktorá by mohla znížiť bezpečnostný štandard a mohla by ohroziť bezpečnosť letu.

c) Po prijatí oznámenia o zisteniach podľa bodu M.B.605 držiteľ povolenia organizácie na údržbu musí určiť plán nápravnej akcie a v rámci obdobia dohodnutého s príslušným orgánom musí k spokojnosti tohto orgánu preukázať jej vykonanie.

PODČASŤ G

ORGANIZÁCIA RIADIACA ZACHOVANIE LETOVEJ SPÔSOBILOSTI

M.A.701 Rozsah platnosti

Táto podčasť stanovuje požiadavky, ktoré musí spĺňať organizácia, aby jej bolo udelené alebo ponechané povolenie na riadenie zachovanie letovej spôsobilosti lietadla.

M.A.702 Žiadosť

Žiadosť o udelenie alebo zmenu povolenia organizácie riadiacej zachovanie letovej spôsobilosti sa predloží vo forme a spôsobom, ktorý stanoví príslušný orgán.

M.A.703 Rozsah povolenia

a) Povolenie sa uvádza v osvedčení zahrnutom v dodatku VI a vydanom príslušným orgánom.

b) Bez ohľadu na písmeno a), musí byť v prípade obchodnej leteckej dopravy povolenie časťou osvedčenia leteckého prevádzkovateľa, vydaného príslušným orgánom pre prevádzkované lietadlo.

c) Rozsah prác, ktoré sa považujú za podstatu povolenia, sa konkretizuje v príručke pre riadenie zachovania letovej spôsobilosti v súlade s bodom M.A.704.

M.A.704 Príručka pre riadenie zachovania letovej spôsobilosti

a) Organizácia riadiaca zachovania letovej spôsobilosti musí predložiť príručku pre riadenie letovej spôsobilosti obsahujúcu tieto informácie: 1. vyhlásenie podpísané zodpovedným manažérom, ktoré potvrdzuje, že organizácia bude vždy pracovať v súlade s časťou M a príručkou, a 2. rozsah prác organizácie, a 3. titul (tituly) a meno (mená) osoby (osôb) uvedenej (uvedených) v bodoch M.A.706 písm. a), M.A.706 písm. c), M.A.706 písm. d) a M.A.706 písm. i), a 4. organizačnú schému zobrazujúcu súvisiace zodpovednostné vzťahy medzi všetkými osobami uvedenými v bodoch M.A.706 písm. a), M.A.706 písm. c), M.A.706 písm. d) a M.A.706 písm. i), a 5. zoznam personálu vykonávajúceho skúšku letovej spôsobilosti uvedeného v bode M.A.707, v ktorom sa prípadne špecifikuje personál oprávnený na vydávanie povolení na let v súlade s bodom M.A.711 písm. c), a 6. všeobecný popis a umiestnenie zariadení, a 7. postupy špecifikujúce spôsob, akým organizácia riadiaca zachovanie letovej spôsobilosti zabezpečí zhodu s touto časťou, a 8. postup(-y) zmeny a doplnenia príručky pre riadenie zachovania letovej spôsobilosti, 9. zoznam schválených programov údržby alebo v prípade lietadla, ktoré sa nepoužíva v obchodnej leteckej doprave, zoznam všeobecných a/alebo základných programov údržby.

b) Príručku pre riadenie zachovania letovej spôsobilosti a jej zmeny musí schváliť príslušný orgán.

c) Bez ohľadu na písmeno b) môžu byť menej významné zmeny príručky schválené nepriamo prostredníctvom postupu nepriameho schválenia. V postupe nepriameho schválenia sa vymedzí prípustná menej významná zmena, postup musí stanoviť organizácia pre riadenie zachovania letovej spôsobilosti v rámci príručky a musí ho schváliť príslušný orgán zodpovedný za túto organizáciu pre riadenie zachovania letovej spôsobilosti.

M.A.705 Zariadenia

Organizácia riadiaca zachovanie letovej spôsobilosti musí personálu špecifikovanému v bode M.A.706 poskytnúť primerané priestory na vhodných miestach.

M.A.706 Požiadavky na personál

a) Organizácia menuje zodpovedného manažéra, ktorý so splnomocnením podniku zabezpečí, aby sa všetky riadiace činnosti týkajúce sa zachovania letovej spôsobilosti mohli financovať a vykonávať podľa štandardu v súlade touto časťou.

b) V prípade obchodnej leteckej dopravy bude zodpovedným manažérom podľa písmena a) aj osoba, ktorá so splnomocnením podniku zabezpečí, aby sa všetky opatrenia prevádzkovateľa mohli financovať a vykonávať podľa štandardu vyžadovaného touto časťou.

c) Bude menovaná osoba alebo skupina osôb, ktorá bude zodpovedná za zabezpečenie trvalej zhody organizácie s touto podčasťou. Taká(-é) osoba(-y) musí(-ia) byť podriadená(-é) zodpovednému manažérovi.

d) V prípade obchodnej leteckej dopravy musí zodpovedný manažér menovať odborného vedúceho. Táto osoba bude zodpovedná za riadenie a za dozor nad zachovaním letovej spôsobilosti podľa písmena c).

e) Odborný vedúci uvedený v písmene d) nesmie byť zamestnancom organizácie, ktorá má povolenie podľa časti 145 a má zmluvu s prevádzkovateľom, pokiaľ to nie je osobitne dohodnuté s príslušným orgánom.

f) Organizácia musí mať k dispozícii dostatočný, primerane kvalifikovaný personál pre očakávané práce.

g) Všetky osoby podľa písmen c) a d) musia byť schopné preukázať príslušné vedomosti, vzdelanie a zodpovedajúce skúsenosti vzťahujúce sa k zachovaniu letovej spôsobilosti lietadla.

h) Kvalifikácia celého personálu zapojeného do riadenia zachovania letovej spôsobilosti musí byť zaznamenaná.

i) V prípade organizácií, ktoré predlžujú platnosť osvedčení o overení letovej spôsobilosti v súlade s bodmi M.A.711 písm. a) bodom 4 a M.A.901 písm. f), organizácia vymenuje osoby na to oprávnené, s výhradou schválenia príslušným orgánom.

j) Organizácia v príručke riadenia zachovania letovej spôsobilosti vymedzí a aktualizuje titul (tituly) a meno (mená) osoby (osôb) uvedenej (uvedených) v bodoch M.A.706 písm. a), M.A.706 písm. c), M.A.706 písm. d) a M.A.706 písm. i).

k) Pri všetkých veľkých lietadlách a lietadlách používaných v obchodnej leteckej doprave organizácia stanoví a bude kontrolovať spôsobilosť personálu zapojeného do riadenia zachovania letovej spôsobilosti, overovania letovej spôsobilosti a/alebo auditov kvality v súlade s postupom a podľa normy schválenej príslušným orgánom.

M.A.707 Personál na overenie letovej spôsobilosti

a) Aby organizácia s povolením na riadenie zachovania letovej spôsobilosti bola oprávnená vykonávať overenie letovej spôsobilosti a prípadne vydávať povolenia na let, musí mať vhodný personál na overenie letovej spôsobilosti na vydávanie osvedčení o overení letovej spôsobilosti alebo odporúčaní uvedených v oddiele A podčasti I a prípadne vydávanie povolení na let v súlade s bodom M.A.711 písm. c): 1. V prípade všetkých lietadiel používaných v obchodnej leteckej doprave a lietadiel s maximálnou vzletovou hmotnosťou väčšou ako 2 730 kg, okrem balónov, musí tento personál mať: a) aspoň päťročnú prax v oblasti zachovania letovej spôsobilosti a b) príslušný preukaz spôsobilosti v súlade s prílohou III (časť 66) alebo leteckotechnický diplom, alebo jeho vnútroštátny ekvivalent a c) oficiálny leteckotechnický výcvik týkajúci sa údržby a d) postavenie s primeranou zodpovednosťou v oprávnenej organizácii; e) bez ohľadu na písmená a) až d) sa môžu požiadavky v bode M.A.707 písm. a) bode 1 písm. b) nahradiť požiadavkou päťročnej praxe v zachovaní letovej spôsobilosti a praxe, ktorá sa už vyžaduje podľa bodu M.A.707 písm. a) bodu 1 písm. a). 2. V prípade lietadiel nepoužívaných v obchodnej leteckej doprave s maximálnou vzletovou hmotnosťou do 2 730 kg a v prípade balónov musí tento personál mať: a) aspoň trojročnú prax v oblasti zachovania letovej spôsobilosti a b) príslušný preukaz spôsobilosti v súlade s prílohou III (časť 66) alebo leteckotechnický diplom, alebo jeho vnútroštátny ekvivalent a c) príslušný leteckotechnický výcvik týkajúci sa údržby a d) postavenie s primeranou zodpovednosťou v oprávnenej organizácii; e) bez ohľadu na písmená a) až d) sa môžu požiadavky stanovené v bode M.A.707 písm. a) bode 2 písm. b) nahradiť požiadavkou štvorročnej praxe v zachovaní letovej spôsobilosti a praxe, ktorá sa už vyžaduje podľa bodu M.A.707 písm. a) bodu 2 písm. a).

▼M1

b) Personálu na overenie letovej spôsobilosti, ktorý menuje organizácia s povolením na riadenie zachovania letovej spôsobilosti, môže táto organizácia vydať oprávnenie len po tom, keď to po úspešnom absolvovaní overenia letovej spôsobilosti pod dohľadom príslušného orgánu alebo pod dohľadom personálu na overenie letovej spôsobilosti uvedenej organizácie v súlade s postupom schváleným príslušným orgánom formálne potvrdí príslušný orgán.

▼B

c) Organizácia musí zabezpečiť, aby personál na overenie letovej spôsobilosti mohol preukázať primerané nové skúsenosti v riadení zachovania letovej spôsobilosti.

d) Personál na overenie letovej spôsobilosti musí byť identifikovateľný tým, že každá jednotlivá osoba je uvedená v zozname v príručke riadenia zachovania letovej spôsobilosti, spolu s jej povolením na overenie letovej spôsobilosti.

e) Organizácia musí viesť záznamy o celom personáli na overenie letovej spôsobilosti, ktorý zahŕňa súhrnné údaje o príslušnej kvalifikácii spolu s prehľadom o príslušných skúsenostiach v riadení zachovania letovej spôsobilosti a o výcviku a kópiou oprávnenia. Tento záznam sa musí uchovávať dva roky potom, čo personál na overenie letovej spôsobilosti opustil organizáciu.

M.A.708 Riadenie zachovania letovej spôsobilosti

a) Riadenie zachovania letovej spôsobilosti sa musí vykonávať podľa predpisov M.A. podčasť C.

b) Za každé spravované lietadlo musí organizácia s povolením na riadenie zachovania letovej spôsobilosti: 1. vypracovať a kontrolovať program údržby pre spravované lietadlo, vrátane akéhokoľvek programu spoľahlivosti; 2. Predložiť program údržby lietadla a jeho zmeny príslušnému orgánu na schválenie, ak sa naň nevzťahuje postup nepriameho schválenia v súlade s bodom M.A.302 písm. c), a poskytnúť kópiu programu vlastníkovi lietadla, ktoré sa nepoužíva v obchodnej leteckej doprave; 3. riadiť schvaľovanie, modifikácie a opravy; 4. zabezpečiť, aby sa všetka údržba vykonávala v súlade so schváleným programom údržby a uvoľňovanie do prevádzky bolo v súlade s oddielom A podčasťou H tejto prílohy (časť M); 5. zabezpečiť, aby sa uplatňovali všetky aplikovateľné príkazy na zachovanie letovej spôsobilosti a prevádzkové príkazy s dosahom na zachovanie letovej spôsobilosti; 6. zabezpečiť, aby všetky oznámené alebo počas plánovanej údržby zistené poruchy boli opravené príslušnou organizáciou, ktorá má povolenie na vykonávanie údržby; 7. zabezpečiť, aby lietadlo bolo v prípade potreby odovzdané organizácii s príslušným povolením na vykonávanie údržby; 8. koordinovať plánovanú údržbu, uplatňovanie príkazov na zachovanie letovej spôsobilosti, výmeny častí s obmedzenou životnosťou a prehliadku komponentov, aby bolo zabezpečené riadne vykonávanie prác; 9. spravovať a archivovať všetky záznamy o zachovaní letovej spôsobilosti a/alebo technické palubné knihy prevádzkovateľa; 10. zabezpečiť, aby správa o hmotnosti a vyvážení odrážala aktuálny stav lietadla.

c) V prípade obchodnej leteckej dopravy, keď prevádzkovateľ nemá povolenie podľa časti 145, musí uzavrieť písomnú zmluvu o údržbe medzi organizáciou s povolením na údržbu podľa časti 145 alebo iným prevádzkovateľom, v ktorej budú podrobne uvedené všetky funkcie špecifikované v bodoch M.A.301-2, M.A.301-3, M.A.301-5 a M.A.301-6 a ktorá zabezpečí, že celú údržbu bude definitívne vykonávať organizácia s povolením na vykonávanie údržby podľa časti 145 a stanoví opatrenia na zabezpečenie kvality podľa bodu M.A.712 b). Stanovište lietadla, plánovanú traťovú údržbu a zmluvy týkajúce sa údržby motora, spolu so všetkými zmenami musí schváliť príslušný orgán. Avšak v prípade: 1. lietadla vyžadujúceho neplánovanú traťovú údržbu, môže byť zmluva vo forme objednávok jednotlivých prác adresovaných organizácii s povolením na údržbu podľa časti 145. 2. údržby komponentu, vrátane údržby motora, zmluva uvedená v písmene c) môže byť vo forme objednávok jednotlivých prác adresovaných organizácii s povolením na údržbu podľa časti 145.

M.A.709 Dokumentácia

a) Organizácia s povolením na riadenie zachovania letovej spôsobilosti musí vlastniť a používať aktuálne uplatniteľné údaje o údržbe v súlade s bodom M.A.401 pri plnení úloh na zachovanie letovej spôsobilosti uvedených v bode M.A.708. Tieto údaje môže poskytnúť vlastník alebo prevádzkovateľ, s výhradou príslušnej zmluvy uzavretej s takýmto vlastníkom alebo prevádzkovateľom. V takom prípade musí organizácia pre riadenie zachovania letovej spôsobilosti uchovávať tieto údaje len počas trvania zmluvy, okrem prípadov, keď sa ich uchovanie vyžaduje podľa bodu M.A.714.

b) V prípade lietadla, ktoré sa nepoužíva v obchodnej leteckej doprave, môže organizácia s povolením na riadenie zachovania letovej spôsobilosti vypracovať základné a/alebo všeobecné programy údržby, s cieľom umožniť prvé schválenie a/alebo rozšírenie rozsahu schválenia, bez zmlúv uvedených v dodatku I k tejto prílohe (časť M). Tieto základné a/alebo všeobecné programy údržby však nevylučujú potrebu vypracovať zodpovedajúci program údržby lietadla v súlade s bodom M.A.302 v stanovenom čase pred uplatnením práv uvedených v bode M.A.711.

M.A.710 Overenie letovej spôsobilosti

a) Na splnenie požiadavky na overenie letovej spôsobilosti lietadla podľa bodu M.A.901 musí organizácia s povolením na riadenie zachovania letovej spôsobilosti vykonať plne zdokumentované overenie záznamov lietadla, aby sa presvedčila, že: 1. letové hodiny pre rám lietadla, motor a vrtuľu a príslušné letové cykly boli riadne zaznamenané a 2. letová príručka je platná pre konfiguráciu lietadla a odráža posledný stav overenia a 3. boli vykonané všetky úkony údržby pripadajúce na lietadlo podľa schváleného programu údržby a 4. boli odstránené všetky poruchy alebo prípadne boli stanoveným spôsobom oznámené a 5. boli uplatnené a riadne zaregistrované všetky príkazy na zachovanie letovej spôsobilosti a 6. všetky modifikácie a opravy, ktoré sa vykonali na lietadle, boli zaregistrované a sú v súlade s prílohou I (časť 21) k nariadeniu (EÚ) č. 748/2012 a 7. všetky komponenty s obmedzenou životnosťou inštalované v lietadle boli riadne označené, zaregistrované a nebol prekročený ich schválený limit životnosti a 8. všetky úkony údržby boli uvoľnené v súlade s prílohou I (časť M) a 9. aktuálna správa o hmotnosti a vyvážení odráža konfiguráciu lietadla a je platná a 10. lietadlo zodpovedá poslednému overeniu svojej typovej konštrukcie schválenej agentúrou a 11. v prípade potreby lietadlo vlastní hlukové osvedčenie zodpovedajúce aktuálnej konfigurácii lietadla v súlade s podčasťou I prílohy I (časť 21) k nariadeniu (EÚ) č. 748/2012.

b) Personál na overenie letovej spôsobilosti organizácie s povolením na riadenie zachovania letovej spôsobilosti musí vykonať fyzickú prehliadku lietadla. Na túto prehliadku musí personálu na overenie letovej spôsobilosti, ktorý nie je primerane kvalifikovaný podľa prílohy III (časť 66), pomáhať príslušný kvalifikovaný personál.

c) Fyzickou prehliadkou lietadla personál vykonávajúci overenie letovej spôsobilosti zabezpečí, že: 1. všetky požadované označenia a štítky sú riadne inštalované a 2. lietadlo zodpovedá jeho schválenej letovej príručke a 3. konfigurácia lietadla zodpovedá schválenej dokumentácii a 4. neboli zistené žiadne evidentné poruchy, ktoré neboli odhalené podľa bodu M.A.403, a 5. nebol zistený žiadny nesúlad medzi lietadlom a záznamami zdokumentovaného overenia podľa písmena a).

d) Odchylne od bodu M.A.901 písm. a) sa overenie letovej spôsobilosti môže vykonať maximálne 90 dní pred stanovenou lehotou bez straty kontinuity priebehu overenia letovej spôsobilosti, aby bolo možné vykonať fyzické overenie počas kontroly údržby.

e) Osvedčenie o overení letovej spôsobilosti (EASA formulár 15b) alebo odporúčanie na vydanie osvedčenia o overení letovej spôsobilosti (EASA formulár 15a) uvedené v doplnku III k prílohe I (časť M) môže vystaviť iba: 1. príslušne oprávnený personál na overenie letovej spôsobilosti v súlade s bodom M.A.707 v mene organizácie s povolením na riadenie zachovania letovej spôsobilosti alebo osvedčujúci personál v prípadoch podľa bodu M.A.901 písm. g) a 2. vtedy, keď sa presvedčí, že overenie letovej spôsobilosti bolo úplne dokončené a že neexistuje žiadne porušenie predpisov, ktoré by ohrozovalo bezpečnosť letu.

f) Vydaná alebo predĺžená kópia osvedčenia o overení letovej spôsobilosti pre lietadlo sa musí do 10 dní poslať členskému štátu registrácie.

g) Úlohy v rámci overenia letovej spôsobilosti sa nesmú zadať subdodávateľom.

▼M1

ga) V prípade lietadla ELA1, ktoré sa nepoužíva v obchodnej prevádzke a pre ktoré bol zriadený program údržby lietadla v súlade s M.A.302 písm. h), sa program údržby lietadla overí spolu s overením letovej spôsobilosti. Toto overenie musí vykonať osoba, ktorá vykonala overenie letovej spôsobilosti.

▼M1

h) Ak sa pri overovaní letovej spôsobilosti nedospeje k záveru, alebo ak z overovania podľa bodu M.A.710 písm. ga) vyplynú v prípade lietadla nezrovnalosti týkajúce sa nedostatkov v obsahu programu údržby, organizácia musí informovať príslušný orgán čo najskôr, ale v každom prípade najneskôr do 72 hodín od okamihu, keď organizácia zistila stav, ktorého sa overovanie týka. Osvedčenie o overení letovej spôsobilosti sa nesmie vydať dovtedy, kým sa neuzavrú všetky zistenia.

▼B

M.A.711 Práva organizácie

a) Organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M) môže: 1. riadiť zachovanie letovej spôsobilosti lietadla s výnimkou lietadiel zapojených v obchodnej leteckej doprave podľa osvedčenia o povolení; 2. riadiť zachovanie letovej spôsobilosti lietadla obchodnej leteckej dopravy uvedeného v osvedčení o povolení, ako aj v osvedčení prevádzkovateľa leteckej dopravy (AOC); 3. dohodnúť vykonanie obmedzených úloh na zachovanie letovej spôsobilosti so zmluvnou organizáciou, ktorá pracuje podľa svojho systému kvality, ako sa uvádza v osvedčení o povolení; 4. podľa podmienok bodu M.A.901 písm. f) predĺžiť platnosť osvedčenia o overení letovej spôsobilosti, ktoré vydal príslušný orgán alebo iná organizácia pre riadenie zachovania letovej spôsobilosti s povolením v súlade s oddielom A podčasťou G tejto prílohy (časť M).

b) Organizácia s povolením na riadenie zachovania letovej spôsobilosti registrovaná v niektorom členskom štáte môže mať okrem toho povolenie na vykonávanie overovania letovej spôsobilosti podľa bodu M.A.710 a: 1. vydávať príslušné osvedčenie o overení letovej spôsobilosti a v stanovenom čase predlžovať jeho platnosť podľa podmienok v bode M.A.901 písm. c) bode 2 alebo M.A.901 písm. e) bode 2, a 2. vydávať odporúčanie na overenie letovej spôsobilosti pre príslušný orgán členského štátu registrácie.

c) Organizácii pre riadenie zachovania letovej spôsobilosti, ktorej povolenie obsahuje práva uvedené v bode M.A.711 písm. b), môže byť dodatočne udelené povolenie na vydanie povolenia na let v súlade s bodom 21.A.711 písm. d) prílohy I (časť 21) k nariadeniu (EÚ) č. 748/2012 pre konkrétne lietadlo, pri ktorom má organizácia povolenie vydávať osvedčenie o overení letovej spôsobilosti, keď organizácia pre riadenie zachovania letovej spôsobilosti overuje súlad so schválenými letovými podmienkami podľa príslušného schváleného postupu v príručke uvedenej v bode M.A.704.

M.A.712 Systém kvality

a) Aby bolo zabezpečené, že organizácia s povolením na riadenie zachovania letovej spôsobilosti naďalej spĺňa požiadavky tejto podčasti, musí zaviesť systém kvality a menovať manažéra kvality na monitorovanie zhody s postupmi a ich primeranosti, aby bola zabezpečená letová spôsobilosť lietadla. Monitorovanie zhody musí zahŕňať systém spätného podávania správ zodpovednému manažérovi, aby bola v prípade potreby zabezpečená nápravná akcia.

b) Systém kvality slúži na monitorovanie činností vykonaných podľa oddielu A podčasti G tejto prílohy (časť M). Musí obsahovať aspoň tieto funkcie: 1. monitorovanie vykonávania činností vykonaných podľa oddielu A podčasti G tejto prílohy (časť M) v súlade so schválenými postupmi, 2. monitorovanie vykonávania celej zmluvnej údržby v súlade so zmluvou a 3. monitorovanie trvalej zhody s požiadavkami tejto časti.

c) Záznamy týchto činností sa uchovávajú aspoň dva roky.

d) Keď organizácia s povolením na riadenie zachovania letovej spôsobilosti má povolenie v súlade s inou časťou, systém kvality môže byť kombinovaný so systémom požadovaným takou inou časťou.

e) V prípade obchodnej leteckej dopravy systém kvality stanovený v oddiele A podčasti G tejto prílohy (časť M) musí byť nedielnou časťou systému kvality prevádzkovateľa.

f) V prípade malej organizácie, ktorá neriadi zachovanie letovej spôsobilosti lietadiel používaných v obchodnej leteckej doprave, sa môže systém kvality nahradiť vykonávaním pravidelných overovaní organizácie, s výhradou schválenia príslušného orgánu, okrem prípadov, keď organizácia vydáva osvedčenia o overení letovej spôsobilosti pre lietadlá s maximálnou vzletovou hmotnosťou väčšou ako 2 730 kg, iné než balóny. V prípade, že neexistuje systém kvality, organizácia nesmie zadávať úlohy týkajúce sa riadenia zachovania letovej spôsobilosti iným stranám.

M.A.713 Zmeny organizácie s povolením na riadenie zachovania letovej spôsobilosti

Aby mohol príslušný orgán stanoviť, či organizácia naďalej plní ustanovenia tejto časti, musí mu organizácia s povolením na riadenie zachovania letovej spôsobilosti oznámiť každý návrh na vykonanie nasledovnej zmeny predtým, než sa taká zmena uskutoční:

1. názov organizácie;

2. sídlo organizácie;

3. ďalšie sídla organizácie;

4. zodpovedný manažér;

5. všetky osoby špecifikované v odseku M.A.706 c);

6. prevádzkové priestory, postupy, rozsah práce a personál, pokiaľ môžu mať vplyv na povolenie.

V prípade navrhovaných personálnych zmien, ktoré nie sú vopred manažmentu známe, tieto zmeny sa musia oznámiť pri najbližšej príležitosti.

M.A.714 Vedenie záznamov

a) Organizácia pre riadenie zachovania letovej spôsobilosti musí zaznamenať všetky údaje o vykonanej práci. Musia sa uchovávať záznamy požadované podľa M.A.305 a prípadne M.A.306.

b) Ak má organizácia pre riadenie zachovania letovej spôsobilosti práva uvedené v bode M.A.711 písm. b), musí uchovávať kópiu každého vydaného, poprípade predĺženého osvedčenia o overení letovej spôsobilosti a odporúčania, spolu so všetkými sprievodnými dokumentmi. Okrem toho musí organizácia uchovávať kópiu každého osvedčenia o overení letovej spôsobilosti, ktorého platnosť sa predĺžila podľa práv uvedených v M.A.711 písm. a) bode 4.

c) Ak má organizácia pre riadenie zachovania letovej spôsobilosti práva podľa bodu M.A.711 písm. c), musí uchovávať kópiu každého povolenia vydaného v súlade s ustanoveniami bodu 21A.729 prílohy I (časť 21) k nariadeniu (EÚ) č. 748/2012.

d) Organizácia pre riadenie zachovania letovej spôsobilosti musí uchovávať kópiu všetkých záznamov uvedených v písmenách b) a c) po dobu dvoch rokov po tom, čo bolo lietadlo natrvalo vyradené z prevádzky.

e) Záznamy sa musia uchovávať tak, aby boli chránené pred poškodením, zmenou a krádežou.

f) Celý počítačový hardvér použitý na zabezpečenie údajov musí byť uložený na inom mieste než je miesto, na ktorom sa nachádzajú pracovné údaje, a v prostredí, v ktorom bude zabezpečené, že ostane v dobrom stave.

g) Keď je riadenie zachovania letovej spôsobilosti prevedené na inú organizáciu alebo osobu, všetky uchovávané záznamy sa musia odovzdať tejto organizácii alebo osobe. Pre takú organizáciu alebo osobu naďalej platia lehoty predpísané na uchovávanie záznamov.

h) Keď organizácia pre riadenie zachovania letovej spôsobilosti na údržbu ukončí svoju činnosť, všetky uchovávané záznamy musia byť odovzdané vlastníkovi lietadla.

M.A.715 Zachovanie platnosti povolenia

a) Povolenie sa vystaví na neobmedzené obdobie. Zostáva platné, ak: 1. organizácia naďalej spĺňa požiadavky tejto časti, v súlade s ustanoveniami týkajúcimi sa spravovania zistení podľa bodu M.B.706, a 2. príslušnému orgánu bol poskytnutý prístup do organizácie na účely stanovenia trvajúcej zhody s touto časťou a 3. sa organizácia nevzdala povolenia alebo ak nebolo povolenie zrušené;

b) Po prepadnutí alebo zrušení osvedčenia o povolení sa osvedčenie vráti príslušnému orgánu.

M.A.716 Zistenia

a) Zistením úrovne 1 je každá významná nezhoda s požiadavkami časti M, ktorá zníži bezpečnostný štandard a vážne ohrozí bezpečnosť letu.

b) Zistením úrovne 2 je každá nezhoda s požiadavkami časti M, ktorá by mohla znížiť bezpečnostný štandard a mohla by ohroziť bezpečnosť letu.

c) Po prijatí oznámenia o zisteniach podľa bodu M.B.705 držiteľ povolenia organizácie riadiacej zachovanie letovej spôsobilosti musí určiť plán nápravnej akcie a v rámci obdobia dohodnutého s príslušným orgánom musí k spokojnosti tohto orgánu preukázať jej vykonanie.

PODČASŤ H

OSVEDČENIE O UVOĽNENÍ DO PREVÁDZKY – CRS

M.A.801. Osvedčenie o uvoľnení lietadla do prevádzky

a) Okrem lietadiel, ktoré do prevádzky uvoľnila organizácia pre údržbu s povolením v súlade s prílohou II (časť 145), osvedčenie o uvoľnení do prevádzky sa musí vydať v súlade s touto podčasťou.

b) Do prevádzky sa nesmie uvoľniť žiadne lietadlo, pokým po dokončení každej údržby a po skonštatovaní, že celá požadovaná údržba bola riadne vykonaná, nebolo vydané osvedčenie o uvoľnení do prevádzky: 1. príslušným osvedčujúcim personálom v mene organizácie pre údržbu s povolením v súlade s oddielom A podčasťou F tejto prílohy (časť M), alebo 2. osvedčujúcim personálom v súlade s požiadavkami stanovenými v prílohe III (časť 66), okrem komplexných úloh údržby uvedených v dodatku VII k tejto prílohe, na ktoré sa uplatňuje bod 1, alebo 3. pilotom-vlastníkom v súlade s bodom M.A.803.

c) Odchylne od bodu M.A.801 písm. b) bodu 2 môže v prípade lietadla ELA1, ktoré sa nepoužíva v obchodnej leteckej doprave, komplexné úlohy údržby lietadla uvedené v dodatku VII k tejto prílohe vykonávať osvedčujúci personál uvedený v bode M.A.801 písm. b) bode 2.

d) Odchylne od bodu M.A.801 písm. b) môže vlastník v prípade nepredvídaných situácií, keď je lietadlo odstavené z prevádzky na mieste, na ktorom nie je k dispozícii organizácia údržby s príslušným povolením podľa tejto prílohy alebo podľa prílohy II (časť 145) ani príslušný osvedčujúci personál, oprávniť akúkoľvek osobu s minimálne trojročnou zodpovedajúcou praxou v oblasti údržby a s príslušnou kvalifikáciou, aby vykonala údržbu podľa štandardov stanovených v podčasti D tejto prílohy a uvoľnila lietadlo do prevádzky. V takom prípade vlastník musí: 1. získať a uchovať v záznamoch lietadla podrobné údaje o všetkých vykonaných prácach a o kvalifikácii osoby vydávajúcej osvedčenie a 2. zabezpečiť, aby každú takúto údržbu opätovne skontrolovala a uvoľnila do prevádzky príslušne oprávnená osoba uvedená v bode M.A.801 písm. b) alebo organizácia s povolením v súlade s oddielom A podčasťou F tejto prílohy (časť M) alebo s prílohou II (časť 145) pri najbližšej možnej príležitosti, najneskôr však do siedmich dní, a 3. informovať organizáciu zodpovednú za riadenie zachovania letovej spôsobilosti lietadla, ak je s ňou uzavretá zmluva podľa bodu M.A.201 písm. e), alebo príslušný orgán v prípade neexistencie takejto z